text:
KRALENDIJK- Orkesta Diamonds i komo solista Luis Moca, djabièrnè último a pone ambiente pa hendenan na kas por a sigui pa medio di facebook i televishon.
Ta trata di un aktividat organisá pa SKAL, kaminda ta duna oportunidat pa agrupashonnan musikal presentá. ‘Ora Kontentu for di mi Balkon’, ta nòmber ku e aktividat tin. Hopi tempu agrupashon nan musikal no ta aktivo i esaki ta un bon oportunidat pa nan.
Ta konosí e problema di e pandemia di covid-19, ta pone ku tin yen di medida i entre otro no por organisá fiesta pa bandanan toka. Riba tur djabièrnè e luna di desèmber agrupashon musikalnan por presentá den kura di SKAL. Dia 23 di desèmber ta último fecha pa e tokamentu tuma lugá den 2021.


c: text/html

text:
Door caribisch Netwerk | John Samson
DEN HAAG – Un den tres persona hulandes karibense ta eksperensiá diskriminashon na Hulanda, a sali for di investigashon di CBS. “Sòru pa bo sa kiko bo ta hasi si bo ke muda bai Hulanda”, e instansha ku ta sali na interes di hende karibense, Ocan, ta avisá.
Di e hulandesnan di desendensia karibense”, 33 porshento ta indiká ku a yega di diskriminá nan. Entre hende ku solamente un desendensia hulandes esaki ta 8 porshento.
“Pues mas ku 60 mil hulandes karibense a eksperensiá diskriminashon”, e presidente di Ocan Lionel Martijn ta reakshoná. “Tambe si bo wak e otro gruponan, bo por konkluí ku hende pa motibu di nan koló òf desendensia tin difikultat na Hulanda.”
Martijn siman pasá a papia den parlamento hulandes durante e kombersashonnan di e pasado di sklabitut. “E ora ei mi a bisa ku ta den nos DNA pa diskriminá i distinguí. Esaki ta sali den práktika atrobe, si nos mira kiko CBS ta bisa.”
‘Bai bo pais bèk’
E sifranan mes ta papia. “Ta trata di trato inigual, diskriminashon, stigmatisashon i rasismo”, e ta ripará den práktika tambe. Pasobra ainda Ocan ta tende diferente relato di hende karibense tokante loke nan mester tende na Hulanda. “Por ehèmpel nan ta tende: bo no por. Òf: bai bo pais bèk!”
“Gobièrnu lo mester hasi mas esfuerso pa splika pakiko sierto grupo di hende, manera nos, t’aki na Hulanda”, e presidente di Ocan ta haña. Martijn ademas tin molèster di e manera ku ‘media hulandes ta frame i ekskluí nos hendenan’, e ta bisa.
‘Sa kiko bo ta hasi ora bo ke muda pa Hulanda’
Ocan ta haña ku e hendenan na e islanan mester pensa bon tokante e idea di muda pa Hulanda. “Pensa bon promé ku bo hasi un kos”, segun Lionel Martijn.
“Pensa kiko bo ta hasi si bo skohe di biba den un komunidat ku no ta esun di bo. Sa ku por diskriminá bo, loke no ta bon.”
E karibense ku ta atendé interes a kuminsá ku treinen ‘pa hasi nos hendenan mas kombativo’. “Loke ta enserá: bo no tin nodi di tuma tur kos, pero no laga e diskriminashon ei molestiá bo. pasobra e ora ei bo tin hopi molèster di esei, pero esun ku ta hasi e ponensianan ei sí ta sigui biba normalmente.
‘Ta tristu ku tin asina poko notifikashon’
“E di mas tristu ta ku tin tiki notifikashon ta tuma lugá”, segun Martijn. Solamente nuebe porshento di e hendenan ta hasi esaki, a sali for di e Mónitòr di Seguridat. “Nos a trese esaki dilanti tambe na e ministerionan. Mester bini un portal, kaminda ta mas fásil pa hende pa mèldu. Despues nos ta guia nan pa e diferente instanshanan pa ademas hasi algu spesífiko ku nan keho.
“Loke mi ta haña preokupante, ta ku hopi di nos hendenan karibense na Hulanda no tin konfiansa den e instanshanan ku nan tambe ta paga impuesto p’e”, e presidente di Ocan ta bisa. “Ademas ta duna e impreshon ku tur hende karibense ta kobradó di ònderstant. Ta masha simpel: nan meresé e servisio meskos ku tur otro hende na Hulanda ta haña.”
Ocan ta apelá na hulandes karibense pa mèldu mas tantu den kaso di diskriminashon, pasobra nan ta teme ku tiki lo kambia miéntras tantu e sifranan i estadístikanan no papia pa nan mes. “Ora mi sinta na mesa serka e ministerionan òf kualke instansha, nan ta bisa ku ta ménos di loke a kere. Ku ta bo fantasia, miéntras ku no ta asina. Por fabor, hasi denunsio.”
“Bo por bai polis i den diferente siudat tin punto pa mèldu, manera e ofisina di Artíkulo 1 òf yama Ocan. Pon’é serka nos pa asina nos por yuda bo yega na e bon lokètnan”
‘Ku diskriminashon e problema ta bira mas grandi’
Banda e diskriminashon ku ta okurí mas ku promedio, Ocan ta mira ku hende karibense tambe ta keda atras na diferente manera na Hulanda. “Nos hendenan ta biba den kas mas malu, nan ta bai skol mas malu i hopi bia nan tin trabou mas malu.”
“Hopi hende karibense ta traha bou di nan nivel no opstante ku nan tin un edukashon hbo òf wo. Djei nan ta resultá den mal bario,. Ei e previshonnan ta mas malu i e hendenan no ta haña e atenshon nesesario i p’esei nan ta kai mas leu den problema.

robotstxt: allowed

filter: keep


text:
Tag Archives: pensioen
Ceramento Oficinanan SVb diaranson 29 y diahuebs 30 juni 2022
En conexion cu e situacion di tempo tur nos oficinanan ta cera awe diaranson 29 juni entrante 12:00, tambe mañan diahuebs 30 juni 2022 henter dia. Sector Priva Durante e dianan aki empleadonan di sector priva por solamente notifica AO via nos portal di AO Online: https://ao.svbaruba.org. No ta posibel pa notifica AO via telefon… Mas Informacion
Ceramento Oficinanan di SVb 26 y 27 mei 2022
En conexion cu Dia di Ascencion y un ATV diahuebs 26 y diabierna 27 mei 2022 tur oficina di SVb Aruba ta cera. Pa notifica AO SVb tin orario adapta – Por notifica AO Online di 7:00 AM pa 9:00 AM di mainta. – Por notifica AO via telefon 527-2782 di 7:00 AM pa 11:00… Mas Informacion
Feliz Dia di Mama
Di parti di SVb Aruba, un caluroso pabien na tur Mama di Aruba riba nan dia special. Feliz Dia di Mama!
Feliz Dia di Obrero
Riba e dia special aki SVb Aruba ta desea henter e comunidad laboral di Aruba un Feliz Dia di Obrero. Un Aruba trahando hunto ta forma un miho mundo pa un y tur!
Ceramento Oficinanan di SVb 2 mei 2022
En conexion cu Dia di Labor dialuna 2 mei 2022 tur oficina di SVb Aruba ta cera. Pa notifica AO SVb tin orario adapta: – Por notifica AO Online di 7:00 AM pa 9:00 AM di mainta. – Por notifica AO via telefon 527-2782 di 7:00 AM pa 11:00 AM di mainta. Nos liña di… Mas Informacion
Feliz Dia di Rey
Di parti di tur empleado di SVb Aruba nos ta manda palabranan di pabien caluroso pa nos Rey Koning Willem-Alexander. Ademas SVb Aruba ta desea henter pueblo di Aruba un feliz Dia di Rey. Lang Leve de Koning!
Ceramento Oficinanan di SVb 27 April
En conexion cu Dia di Rey mañan 27 april tur oficina di SVb Aruba ta cera. Pa notifica AO SVb tin orario adapta: – Por notifica AO Online di 7:00 AM pa 9:00 AM di mainta. – Por notifica AO via telefon 527-2782 di 7:00 AM pa 11:00 AM di mainta. Nos liña di telefon… Mas Informacion
Ceramento Oficinanan di SVb 15 y 18 April
Tur nos oficinanan ta cera riba: – Diabierna 15 april – Dialuna 18 april Durante e dianan aki no ta posibel pa bishita nos oficinanan. Riba diabierna, durante weekend y riba dialuna por notifica AO online entre 7:00 AM pa 9:00 AM. Tambe por notifica AO via telefon 527-2782 entre 7:00 AM pa 11:00 AM…. Mas Informacion
Ceramento Oficinanan di SVb 17 y 18 Maart
Tur nos oficinanan ta cera riba: – Diahuebs 17 maart entrante 11:30 – Diabierna 18 maart Durante e dianan aki no ta posibel pa bishita nos oficinanan. – Riba diahuebs por notifica AO Online entre 7:00 AM pa 3:00 PM via https://ao.svbaruba.org/ of por notifica AO via telefon 527-2782 te cu 11:30 AM. – Riba… Mas Informacion
Ceramento Oficinanan di SVb 25 y 28 februari
Tur nos oficinanan ta cera riba: – Diabierna 25 februari 2022 – Dialuna 28 februari 2022 Durante e dianan aki no ta posibel pa bishita nos oficinanan. – Riba diabierna 25 februari 2022 por solamente notifica AO Online entre 7:00 AM pa 3:00 PM via https://ao.svbaruba.org/. – Durante weekend di 26 y 27 februari y… Mas Informacion


text:
Conferencia “Papiamento idioma oficial”
Oranjestad – Recientemente a tuma luga na Aruba un conferencia organisa pa Plataforma Union di Papiamento, cu ta consisti di 5 diferente fundacion di e islanan ABC y di Hulanda. Meta di e Plataforma ta pa traha hunto pa promove, enforsa y desaroya Papiamento.
Pa motibo cu e aña aki Aruba ta celebra cu Papiamento ya tin 15 aña como idioma oficial na Aruba, a dicidi di tene e conferencia aki na Aruba. Fundacion Lanta Papiamento tabata e anfitrion.
Na apertura di e conferencia tabatin discurso di Minister di Cultura di Aruba, Sra. mr. Xiomara Ruiz-Maduro y di Minister di Enseñansa, Sr. dr. Rudy Lampe.
Potret cortesia di MinFEC, Xiomara Ruiz-Maduro
Tambe tabatin discurso di diputado di Boneiro, Sr. Cecilia y di e representante di minister Alcala-Wallé di Corsou, Sr. Kleinmoedig. Durante e conferencia tabatin diferente parlamentario presente, entre otro Sra. Sueann Ras, Sra. Shailiny Lee y Sr. Ricardo Croes.
Charla y tayer
Banda di e representantenan di e diferente fundacionnan, cu a duna un presentacion tocante e situacion di idioma na nan isla of tocante nan vision riba desaroyo di Papiamento, tabatin otro orador tambe.
Di parti di Aruba tabatin charla di Audrey Tromp-Wouters, Régine Croes y Merlynne Williams.
Sra. Tromp tabatin como topico “Papiamento 2030, desaroyo di Papiamento na Aruba”. Den su charla el a pidi pa pensa den ki direccion nos kier bay cu Papiamento na Aruba den futuro. Tambe el a pidi pa reflexiona riba varios pregunta manera “Ken mag participa den e proceso pa dicidi kico ta bon Papiamento?” y “Kico e rol di gobierno ta den esaki?”. Sra. Tromp a duna algun ehempel, caminda diferente pais ta traha hunto riba idioma (manera Hulandes y Spaño), pero caminda cada pais tin su propio instituto of academia di idioma cu tin autoridad riba nan propio idioma standaard.
E charla di Régine Croes y Merlynne Williams tabatin como topico “Scol multilingual, resultado te awo” y ta elabora riba e resultadonan di e investigacion haci na 2016, pa wak ki efecto e modelo multilingual tin riba siñamento di e muchanan. Sra. Williams a mustra tambe riba e balor adicional cu Papiamento tin como idioma di instruccion.
Banda di e charlanan tabatin diferente tayer. Asina entre otro Pedro Velásquez a trata e ley di oficialisacion di Papiamento y kico falta, Martha Dijkhoff a trata e mundo digital na Papiamento y Ramon Todd Dandaré tabatin un tayer tocante emancipacion di Papiamento.
Un cos cu a resalta for di e conferencia ta cu na Boneiro 40% so di e poblacion ta Boneriano di habla Papiamento y si conta e Curasoleñonan cu e Arubianonan cu ta biba ayanan acerca, e cifra ta yega na 60%. Pa e motibo ey un di e tayernan tabatin como topico con por yuda Boneiro. E tayer ey tabata bou guia di Mientje Croes y Eduard Pieters.
Na final di e conferencia, cada fundacion a trece su punto di bista dilanti con por sigui traha hunto riba desaroyo di Papiamento y a palabra cu otro aña lo tin un conferencia atrobe. Minister Lampe a enfoca riba e importancia di e acuerdo di cooperacion cu Aruba a firma cu Corsou riba tereno di Papiamento y cu pronto lo firma e acuerdo aki cu Boneiro tambe.
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
‘WhatsApp’ esun di mas nobo pa DXBT
Despues di nan promé single, “Mi no por imaginá”, DXBT ta toka un tema hopi popular awendia, ‘WhatsApp’. E manera mas lihé pa komuniká i manera nos tur sá, tambe un di e maneranan pa hasi e promé kontakto. Den e kansion ‘WhatsApp’, DXBT ta konta netamente esei; e integrantenan ta pidi e damita di nan soño pa su number di whatsapp. E kansion fushon reggaetòn/house kantá na Papiamentu, Ingles i Hulandes a keda produsí pa Greyan Pastor i ta konta ku un video clip ku a keda lansá djabièrnè último.
Mayoria yònkuman di nan edat ta namorá pa promé bes i den e tempu moderno ku nos ta bibando, e promé stap ta, haña sá e number di WhatsApp! DXBT ta un grupo ku ta konsistí di 3 mucha hòmber teener, i ta kanta loke mayoria hóben di nan edat ta eksperensiá. Nan a bin ta hasi algun stap importante pa nan kresementu komo grupo den farándula, e.o nan presentashon na Urban Festival ku sigur a sirbi komo un bon introdukshon. E kansion lo kuminsá zona awe na radio-emisoranan lokal i ta sigur ku e lo ta un otro hit bou di hubentut eskolar. Hóbennan por sigui DXBT riba Snap Chat (youth), Facebook/Instagram: DXBT / DecodedOfficial. Tambe por stream riba iTunes/ Spotify/ Google Play/ Apple Music. Sigui artistanan di Decoded via di nan YouTube Channel: Decoded Official


text:
tehido di wesu (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 343 bia
- deskripshon: Nos tehido di wesu ta forma nos skelèt ku ta konsistí di 206 wesu ku por ta wesunan grandi i wesunan mas chikí, pero tambe wesunan duru i wesunan moli. Huntu nan ta duna sosten i forsa na kurpa humano.
- hulandes: botweefsel
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
tehido di wesu
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
tehido di wesu
anterior i siguiente


text:
kuido propio (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 361 bia
- deskripshon: tur akshon ku ta parti di kuido personal tantu kuido preventivo komo kuido di salú manera prepará i konsumí òf apliká bo mes remedinan.
- kuido personal
- deskripshon hulandes: Alle handelingen die een mens bewust verricht ter verbetering van zijn eigen gezondheid; betreft zowel preventieve handelingen als behandeling met bijvoorbeeld zelfmedicatie
- hulandes: zelfzorg
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
kuido propio
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
kuido propio
anterior i siguiente


text:
WILLEMSTAD — E selekshon nashonal di Kòrsou ku ta preparando pa Kopa Karibe i tambe Kopa Oro a hunga un partido amistoso kontra e selekshon di El Salvador ayera den Stadion dr. Antoine Maduro. Ámbos selekshon ta den Grupo C di Kopa Oro i lo bolbe enfrentá otro durante e torneo den luna di yüli próksimo.
E partido a finalisá na un empate na un gol. E selekshon lokal a bai ariba na di 73 minüt ku gol di Felitciano Zschusschen. E ekipo di El Salvador a logra empatá e partido den di 90+ minüt.
E selekshon di Kòrsou ta keda na Kòrsou te ku dia 29 di mart próksimo. durante e dianan aki e selekshon lo sigui entrená. Djasabra dia 25 di mart e selekshon lo hunga otro partido di entrenamentu. Esaki lo ta un partido kaminda lo dividí e selekshon den dos pa hunga kontra otro.


text:
KRALENDIJK – “Mi ta deseá pa habri frontera entre islanan ABC”, ta loke presidente di Venezuela Nicolás Maduro a bisa e siman aki, durante un konferensia di prensa internashonal. E konferensia di prensa a tuma lugá na Palasio di Miraflores na Caracas. E presidente a kontestá diferente pregunta di periodistanan nashonal i internashonal.
“E persona kulpabel pa e konflikto di último lunanan, ta Elliott Abrams. Abrams ta un diplomátiko (‘enviado spesial’) di Merka i tin paisnan Iran i Venezuela bou di su enkargo. Bou di mando di presidente Donald Trump, e ta opservá tur interakshon ku paisnan tin ku Venezuela i a base di kon kumbiniente esakinan ta pa Venezuela. Ta trata di un bishita e aña aki, kaminda Elliott Abrams ku su korona i sonrisa, a menshoná ku Merka lo sòru di kibra lasonan diplomatiko ku e islanan Aruba, Boneiru i Kòrsou (ABC), tin ku Venezuela i ta sera porta pa Venezuela. El a papia komo si fuera e ta doño di e islanan ABC”, presidente di Venezuela Maduro a bisa.
“E siman aki mi a pidi vise presidente di Venezuela pa kuminsá enkaminá e proseso pa solushoná konfliktonan ku e islanan ABC, i reanudá e lasonan i kuminsá ku komèrsio i kultura entre Venezuela i e islanan ABC. Pues ku un palabra pa trese bèk e relashon manera tabata den pasado entre e islanan menshoná i Venezuela. Mi ta dispuesto pa yega na un akuerdo, pa yega na palabrashon huntu ku e islanan. Nos ta bai solushoná tur problema ku tin ku wòrdu solushoná i atendé tur lokual ku ta pendiente ainda. Mi sa ku hendenan di Aruba, Boneiru i Kòrsou stima hendenan di Venezuela. Meskos ta e kaso, ku venesolanonan stima esnan di ABC. Ban resolvé tur problema pa yega na akuerdo pa union. Mi ta dispuesto pa papia i atendé esaki i spera pronto tin bon notisia entre Venezuela i islanan ABC”, presidente di Venezuela Nicolás Maduro a bisa.


text:
Papiando den nomber di miembronan comerciante, Francis Saladin Jr. di Comerciantenan Uni Arubba a manifesta e preocupacion grandi cu ta existi pa cu e aumento di tarifa di suministro di awa y coriente. Esaki e empresario a vocifera durante un conferencia di prensa teni diabierna mainta.
Comercio no ta compronde dicon a warda te na ultimo pa tuma un decision riba un situacion cu tabata conoci di hopi tempo caba. Loke gobierno no kier pa comercio haci, nan si ta hacie; esta di trece aumento di 24% y 30%. Y riba dje tin un BTW tambe na caminda.
CUA ta sinti cu ta sla tra’i sla gobierno ta dunando comercio y pueblo y ta puntra nan mes ta cuanto mas gobierno kier saca for nan. Saladin a recorda cu algun tempo atras un mandatario a bisa comerciante no sinta den stoel di minister, pa cual CUA awo ta manda mensahe pa gobierno y ta invita nan pa bin sinta den nan stoel di comerciante y splica ta con nan tin cu sobrevivi e situacion actual.
Pa e relato completo, lesa TREMPAN


text:
KRALENDIJK – Resientemente a tuma lugá na Museo Terramar eksposishon di e hóben Boneriano Tatiana Nicolaas. Djabièrnè 28 di ougùstùs tabatin e parti kaminda invitadonan so por a presensia e obranan di Tatiana den e museo. Djasabra atardi tabata e momentu pa públiko por a disfrutá di e obranan krea pa Tatiana.
Hopi hende a pasa pa tuma nota di e bunita pinturanan i e kolekshon di asesorio. Tatiana su mishon ta pa stimulá hóbennan ku tin deseo den arte. Ta bon pa e hóben skohe pa loke e ta deseá pa hasi. Tatiana ta traha na Jong Bonaire, i a studia komo dosente pa arte na Hulanda.
Tur loke tin den e museo aktualmente ta su obra. Tur djamars pa djadumingu di 10’or di mainta pa 1’or di mèrdia por pasa pa tuma nota di e obranan krea pa Tatiana. E pinturanan ta keda te 13 di sèptèmber den e museo. Aparte di pintura tin un kantidat di kolekshon di asesorio. Ta bon pa kada hende pasa i tuma nota di loke tin na Museo Terramar.


text:
Subsidio di Salario – November 2020
E periodo di aplicacion pa e programa di subsidio di salario pa luna di november ta cuminsa diaranson, 18 di november, 2020 pa 9 ‘or di mainta y ta caba diaranson, 25 di november, 2020 na fin di dia (11:59 PM). Tur dunado di trabou cu ta bin na remarke pa aplica pa subsidio di salario a ricibi un notificacion di SVb. E luna aki SVb ta manda tur dia un tip informativo pa e dunado di trabou pa yuda cu e proceso di aplicacion. Asina ta, corda check bo mailbox (incluyendo bo junk/ spam folder).
Tur rekisito pa subsidio di salario a keda mescos pa luna di november:
- E compania a wordo afecta den un forma negativo pa motibo di COVID-19;
- E compania tin un perdida di entrada premira di por lo menos 25% den e luna di e subsidio;
- E compania no ta permiti pa retira empleado pa motibonan socio-economico;
- E compania ta paga e empleado minimal 60% di su salario;
- E compania y tur empleado ta registra na SVb riba 15 di maart 2020;
- E compania ta registra na Departamento di Impuesto y tin un persoonsnummer;
- E compania ta cumpli cu pago di impuesto y primanan social di e luna corespondiente cu a aplica pa subsidio;
- E compania mester aplica pa e subsidio;
- E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
SVb ta recorda tur dunado di trabou cu pa aplica pa subsidio di salario pa luna di november e dunado di trabou mester a cumpli cu e pago di tur prima y seguro social pa luna di mei te cu oktober. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa paga e primanan aki.
SVb un biaha mas ta pidi tur dunado di trabou pa tuma nan tempo y lesa e notificacion, y especialmente e checklist, bon prome cu bay aplica pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Pago di subsidio di salario pa luna di november di parti di SVb pa e dunado di trabou ta wordo ehecuta diariamente segun cu e aplicacion di e compania keda aproba. Dunado di trabou ta responsabel pa verifica cu su cuenta di banco y tur salario di su trahadonan ta corectamente registra na SVb.
Bo tin pregunta?
Mail nos Service Center na loonsubsidie@svbaruba.org.
Bo kier lesa mas tocante e programa di Subsidio di Salario?
Bay na e Tab Doño di Trabao ariba nos pagina principal y click ariba Subsidio di Salario.


text:
Asbest ta un nomber generico pa un grupo di mineral cu ta existi den naturalesa. E mineralnan aki ta consisti di fibra di tamaño microscopico den forma di hangua. E mineralnan aki por penetra den pulmon y causa daño na e ser humano.
E beneficio di asbest
Asbest pa miles di aña a wordo mira como un mineral milagroso. Asbest no ta kima, y e ta preserva calor. P’esey asbest a wordo usa den varios producto, di handschoen, paña te cu material pa isolacion den varios industria. E compania di cigaria KENT a haci uso di e propiedadnan beneficioso di asbest door di usa esaki den produccion di filter pa cigaria.
E peliger di asbest
En general, asbest riba su mes no ta peligroso, tanten cu e ta den bon estado y bo lag’e na pas. Sinembargo, asbest ta bira mas y mas peligroso cu tempo. Hopi casnan cu a wordo construi den añanan '60, ‘70 y ‘80 tin un dak di asbest. E bida di materiaal produci cu asbest ta mas o menos 40 aña. Hecho ta cu despues di 30 aña e proceso di degradacion ta cuminsa. E material ta bira fragil y fibranan ta cuminsa bula den aire liber.
Na Aruba tin hopi cas y edificio caminda cu e proceso di degradacion ta den ful swing. E fibranan ta bula den biento y nos ta inhala esaki tur dia.
Asesino invisibel
E fibra di asbest ta manera un hangua. E ta traha cortanan chikito den bo pulmon y ta keda haci esaki pa añanan largo y causa inflamacion. Pa ora un persona sinti su mes malo, ya caba e daño ta haci. Asbest ta un asesino invisibel. Un persona cu a inhala hopi fibra di asbest na un ocasion, of tiki fibra di asbest durante un periodo prolonga, un dia lo por bira malo. Riba termino largo exposicion na asbest por causa cancer di pulmon, mesothelioom (longvlieskanker of buikvlieskanker) of asbestose (stoflongen). Ademas, humamento di cigaria, combina cu exposicion na asbest, ta subi e riesgo di cancer di pulmon cu un factor di 90x.
E beneficio di asbest
Asbest pa miles di aña a wordo mira como un mineral milagroso. Asbest no ta kima, y e ta preserva calor. P’esey asbest a wordo usa den varios producto, di handschoen, paña te cu material pa isolacion den varios industria. E compania di cigaria KENT a haci uso di e propiedadnan beneficioso di asbest door di usa esaki den produccion di filter pa cigaria.
E peliger di asbest
En general, asbest riba su mes no ta peligroso, tanten cu e ta den bon estado y bo lag’e na pas. Sinembargo, asbest ta bira mas y mas peligroso cu tempo. Hopi casnan cu a wordo construi den añanan '60, ‘70 y ‘80 tin un dak di asbest. E bida di materiaal produci cu asbest ta mas o menos 40 aña. Hecho ta cu despues di 30 aña e proceso di degradacion ta cuminsa. E material ta bira fragil y fibranan ta cuminsa bula den aire liber.
Na Aruba tin hopi cas y edificio caminda cu e proceso di degradacion ta den ful swing. E fibranan ta bula den biento y nos ta inhala esaki tur dia.
Asesino invisibel
E fibra di asbest ta manera un hangua. E ta traha cortanan chikito den bo pulmon y ta keda haci esaki pa añanan largo y causa inflamacion. Pa ora un persona sinti su mes malo, ya caba e daño ta haci. Asbest ta un asesino invisibel. Un persona cu a inhala hopi fibra di asbest na un ocasion, of tiki fibra di asbest durante un periodo prolonga, un dia lo por bira malo. Riba termino largo exposicion na asbest por causa cancer di pulmon, mesothelioom (longvlieskanker of buikvlieskanker) of asbestose (stoflongen). Ademas, humamento di cigaria, combina cu exposicion na asbest, ta subi e riesgo di cancer di pulmon cu un factor di 90x.
Ta asina cu e por dura 20 pa 50 aña prome cu un persona sinti efectonan di a expone su mes na asbest. E promediano ta entre 30 cu 45 aña. Esaki kiermen cu un persona cu a traha cu asbest na 1982, kisas te awo, of aki 10 aña (of mas) ainda lo por wordo confronta cu e efectonan di e exposicion aki. Na Aruba, desde 2010 tin un caso registra di mesothelioom.
Exposicion na asbest no ta solamente afecta profesional den ramo di construccion. Na Merca keto bay tur aña tin persona relativamente jong cu ta wordo diagnostica cu un malesa relata na asbest. Asbest ta versatil y por wordo haya den varios parti di cas.
Contaminacion y prevencion
Inhalacion ta e ruta primario pa entrada di asbest den bo curpa. E riesgo di ingestion di asbest pa medio di contacto cu cuero ta minimo. Sinembargo, si un persona no laba su man of panja imediatamente despues di bin den contacto cu asbest, e por contamina su mes of otronan cu lo inhala, mishi cu nan cara y ingeri asbest ora di come of bebe (ruta secundario).
P’esey esnan cu ta dedica nan mes na remediacion di asbest, ta bisti un coverall, y mascara cu aire. Ora di saca asbest for di un edificio, ta haci uso di containment: e area ta wordo tapa cu plastic, anto ta haci uso di pomp pa controla e presion y fluho di aire pa asina no tin contaminacion pafo di e area. E trahado ta sali for di e containment y drenta dibiaha den un ‘decontaminatie douche’ caminda cu e coverall ta bay den un tas, cu intencion di wordo benta afo.
Ta posibel pa haci uso di coating special pa encapsula asbest, pa asina e fibranan no sali den aire. Esaki ta un bon solucion ya cu e asbest no ta wordo molestia. Tin cu remarca si: esaki ta un solucion temporario.
P’esey esnan cu ta dedica nan mes na remediacion di asbest, ta bisti un coverall, y mascara cu aire. Ora di saca asbest for di un edificio, ta haci uso di containment: e area ta wordo tapa cu plastic, anto ta haci uso di pomp pa controla e presion y fluho di aire pa asina no tin contaminacion pafo di e area. E trahado ta sali for di e containment y drenta dibiaha den un ‘decontaminatie douche’ caminda cu e coverall ta bay den un tas, cu intencion di wordo benta afo.
Ta posibel pa haci uso di coating special pa encapsula asbest, pa asina e fibranan no sali den aire. Esaki ta un bon solucion ya cu e asbest no ta wordo molestia. Tin cu remarca si: esaki ta un solucion temporario.
Prohibicion di asbest na Hulanda
Mescos cu na Aruba, na Hulanda hopi cas y edificio a haya dak di asbest den añanan ‘70. Na Hulanda, tur aña mas o menos 1000 persona ta fayece a consecuencia di asbest. Pa combati e problematica inecesario aki, Gobierno di Reino a pone como meta cu pa 2040 ya no mag di tin morto mas pa causa di asbest.
Pa logra esaki, entrante 1 di januari 2024, daknan di asbest lo bira ilegal. Tanto persona como empresa y departamento di gobierno mester percura pa ta liber di asbest prome cu e fecha aki. Como cu tin miyones di kilometer di daknan di asbest, e gobierno a pone subsidionan disponibel pa asina facilita e proceso aki. Tambe tin programa di subsidio special pa esnan den sector primario pa remplaza nan dak di asbest cu un dak cu panelnan solar.
Na Hulanda, uso di asbest y importacion di esaki (of producto cu ta contene asbest) ta prohibi desde aña 1993.
Pa mas informacion tocante e maneho na Hulanda, bishita entre otro:
http://www.asbestvanhetdak.nl/
https://www.rijksoverheid.nl/onderwerpen/asbest/inhoud/asbestbeleid


text:
KRALENDIJK – Ayera 10 di òktober, kuerpo polisial Hulanda Karibense (KPCN) a selebrá 9 aña di eksistensia i despues ku tabata tin un Santu Sakrifisio di misa, e tim di MT a sinta na mesa huntu ku miembronan di prensa. Nan konta nan eksperensia di e añanan ku a pasa. Hefe di e kuerpo di polis Jose Rosales a dirigí algun palabra, i a menshoná ku nan mester di prensa pa entre otro informá komunidat. Hefe di redakshon di radio Live 99.9 FM a reakshoná bisando ku prensa tambe mester di polis i ta notabel ku tin mehorashon pa loke ta trata e relashon entre polis i prensa. Edwin van der Giessen a dirigí palabra e atardi i a menshoná ku nan ta deseá pa mehorá e situashon di prensa huntu ku polis pa kada un ku nan tarea komprondé otro bon. Junny Lopez a bisa ku nan komo polis ta perkurá pa Boneiru ta sigur, i esaki huntu ku otronan nos por logr’é mihó posibel. “Mi ta yama danki na komunidat ku sigur ta yuda kontribuí pa e parti di seguridat riba e isla.”
Den kombersashon, pregunta i kontesta entre otro polis a menshoná ku nan tin atenshon pa tokamentu ku zonido fuerte anochi lat den sentro di suidat for di vehíkulonan riba kaya. Finalmente hefe di kuerpo di polis KPCN a menshoná ku ta aploudí ku e ta tende ku tin adelanto den e forma ku polis ta atendé ku prensa riba kaya.
“2005 ami a yega Boneiru i kuerpo di polis na Boneiru awor KPCN a desaroyá bon. Tin arma di kandela nobo i sofistiká, outo nobo pa patruyá bon ekipá, radio pa komuniká super moderno. Tur esaki nos por a logra huntu ku koleganan di Hulanda,”Rosales a terminá bisando. Kombinashon di potrèt ta ilustrá momentu ku prensa ku polis a sinta den bon harmonia disfrutá, sisti e stoma i papia riba diferente tópiko.


text:
CU E MESUN DEDICACION Y EMPEÑO LO SIGUI TRAHA PA PROGRESO Y BIENESTAR DI COMUNIDAD
Premier Evelyn Wever – Croes:
Gabinete Wever – Croes 2 ta cumpli 1 aña den gobernacion
CU E MESUN DEDICACION Y EMPEÑO LO SIGUI TRAHA PA PROGRESO Y BIENESTAR DI COMUNIDAD
ORANJESTAD – 20 di september 2022 ta cumpli 1 aña desde Gabinete Wever – Croes II a huramenta. Partido MEP y Raiz a wordo scogi pa goberna durante tempo dificil, sinembargo ora mira bek atras ta mira cu hopi gratitud y orguyo tur locual a logra hunto.
Prome Minister Evelyn Wever – Croes, liderando Ministerio di Asuntonan General, Innovacion, Organisacion Gubernamental, Infrastructura y Planificacion Teritorial, a enfrenta hopi reto.
Den cuadro di stabilisacion di e situacion financiero di Pais Aruba, Prome Minister mester a traha riba un Gobierno mas eficiente reduciendo su gastonan. A haci hopi esfuerso den cuadro di e Landspakket, pa crea mas eficiencia den gobenacion, a baha gastonan di personal desde 2018 y cada aña a sigui baha esaki. A traves di e proyecto di VUT, mas di 115 persona a haci uzo di esaki contribuyendo asina na baha gasto tambe.
Ademas a traha riba fortifica Aruba su pilar democratico. Contraloria General / Algemene Rekenkammer (ARA) a haya hopi atencion y a percura pa e hunta di ARA su miembronan ta completo. Banda di esaki a asisti nan na organisa e Conferencia Internacional CAROSAI. ARA tin un trabou importante cual ta pa asisti Gobierno y principalmente Parlamento di Aruba den percura pa mas transparencia y eficiencia den Gobierno y pa asina Parlamento por controla Gobierno miho.
Pa loke ta trata e evaluacion di CFATF, Aruba a score excelente pa loke ta integridad financiero di nos pais. Prome Minister a traves di su Ministerio a lidera e comision cu a traha riba esaki na Aruba, cual a yuda hopi cu e evaluacion. Tur e esfuersonan aki a haci cu Aruba ta posiciona como number dos den Caribe pa integridad financiero.
Durante e prome aña di gobernacion, Gobierno a dedica hopi atencion na Covid. Recientemente a de-escala y a bay den fase di rehabilitacion. Sinembargo ta wak bek na un periodo cu a siña nos hopi, principalmente cu semper mester ta bon prepara. P’esey a inverti den Bureau Rampenbestrijding Aruba (BRA) cu awor tin centronan di entrenamento pa por yuda tur hende pa ta miho prepara den caso di cualkier calamidad.
Diferente avanse a tuma luga tambe riba tereno di innovacion y digitalisacion. A traves di inversionnan den e Departamento Directie Informatievoorziening en Automatisering (DIA), ta asistiendo departamentonan di Gobierno pa digitalisa y hiba procesonan na otro nivel di eficiencia. Pa loke ta innovacion, a realisa hopi proyecto a traves di Futura. Entre otro, tabatin “Innovation Summit” cu a wordo hopi bon bishita pa personanan cu tin e entusiasmo pa reinventa nan mes. Futura a traha riba diferente otro proyecto pa trece innovacion mas cerca di muchanan y adultonan, pa asina yuda pa cada uno ta prepara pa desaroyonan di futuro.
Banda di esaki recientemente a anunica e Edutech Fund, e fondo di 400 mil florin cu tin disponibel e aña aki pa scolnan. Maestro, cabesante, alumno y/of mayornan por bin cu proyectonan di innovacion, inscribi y gana.
Den e aña aki di inversion y oportunidad, departamentonan di infrastructura a traha duro hunto pa asina yuda stimula e inversionnan cu tin mester pa recuperacion di Pais Aruba.
Prome cu inicio di aña escolar nobo, DOW a traha duro y prepara diferente scol. Banda di esaki, nan a traha tambe riba varios proyecto di turismo, entre otro na Rodgers Beach, proyecto di santo blanco na Boca Catalina, Arashi y Eagle Beach. Nan a construi e rotonde na Palm Beach y e rotonde na Adrian Lacle Boulevard – Wilhelminastraat. Pues hopi trabou a wordo haci apesar cu tabatin poco fondo.
Departamento di DTI a concentra riba siguridad como tambe riba e tema di ATV/UTV pa trece nan den cuadro di siguridad, respetando naturalesa. Mester menciona cu DTI tabata envolvi tambe cu luznan di caya.
Pa loke ta Kadaster, a concentra riba digitalisacion y pa prome biaha den hopi tempo, por paga cu ATM.
Departamento di Infrastructura y Planificacion (DIP) tin su retonan, manera ta conoci tin investigacionnan penal andando na e departamento pa motibo di mal maneho hiba den pasado pa e ministernan di infrastructura anterior, cual tin e departamento manca. Sinembargo, ta trahando duro pa por surpasa esakinan unabes cu e casonan penal finalisa, pa DIP por mehora su servicionan na comunidad. Aworaki e enfasis ta riba e ROPV cual ta e plan di desaroyo teritorial, pa trece regla y orden.
Di e manera aki, e departamentonan cu ta resorta bou di Ministerio di Asuntonan General a traha pa mehora servicio na nos comunidad. Den esaki, CENSO ta un ehempel cu ta brindando un tremendo servicio. Lo enfoca pa mehora servicio na tur Hulpbestuurskantoor / MFA tambe y haci esaki mas eficiente y lihe pa cada ciudadano. Riba e reto di legislacion, ta trahando pa elimina e atraso cu tin y adapta nos leynan na e necesidadnan di awo.
“Tur esaki a wordo realisa den apenas 1 aña, y nos por garantisa cu e añanan nos dilanti, Gabinete Wever – Croes II lo sigui traha cu e mesun empeño y cu e mesun dedicacion y energia, pa crea progreso y bienestar pa henter comunidad”, Prome Minister Evelyn Wever-Croes a enfatisa.


text:
Hudaismo
Hudaismo ta e "religion, filosofia i manera di biba" di hendenan hudiu. E tin su origen den e Beibel hebreo (tambe konosi komo e Tanakh) i mas despues den e tekstonan manera e Talmud. Hudaismo ta konsidera dor di e hudiunan pa ta e ekspreshon di e relashon konvenshonal ku Dios tin ku e Yiunan di Israel. Segun Hudaismo Rabiniko tradishonal, Dios a revela su leinan anto komandamentunan na Mózes riba e seru di Sinai anto a formá e Torah skibí i oral. Esaki tabata historikamente kritika dor di e Karaitonan, un movementu ku a florese durante e tempo medieval, kual ta retene un par di mil siguidonan awendia ku ta mantene ku solamente e Torah skibí a wordu revelá. Den tempunan moderno, movementunan liberal manera Hudaismo Humanistiko por ta no-teistiko.


text:
Hopi bestia no ta disponé manera hende e abilidat di soda ora ta hasi muchu kalor pa deshasí di e kalor. Nan por logra esaki solamente dor di hala rosea purá òf via di nan planta di pia. Nan abilidat di deshasí di kalor en eksesivo ta limitá. Ora nan temperatura korporal ta ekstremadamente haltu nan ta kore e peliger di koha e proteina di nan kurpa lokual ku por kondusí na daño ireparabel.
Síntoma:
- Keda hala rosea masha pura
- Baba hopi, tin bia saka
- Letargia (bira super slo)
- Ta kayente ora bo mishi kuné
- Un temperatura di kurpa entre 40.5 i 42 grado
- Karni di djente i/òf lenga kòrá òf hasta lila
- Pèrdè konosementu
Kiko pa hasi:
- Hiba e bestia na un lugá kaminda tin hopi sombra ku ta fresku
- Spul’é ku awa, no muchu friu i wak bon pa no ta awa muchu kayente for di slan di awa (ku a kenta dor di solo por ehèmpel). Si bo no ta disponé di awa di kranchi sèrbètè muha tambe por yuda kualkier kos den kombinashon ku fèn òf erko ku tambe por baha e temperatura. Tapa prinsipalmente e partinan ku no tin lana. Un fèn so no ta sufisiente. I no bira basha un èmber di awa muchu lihé riba e kachó pero bai trankil pa e por kustumá ku e bahada di temperatura.
- Monitoria e temperatura (ku un tèrmometer den su atras). Ora su temperatura a baha te bou di 40 grado Celsius bo por sek’é.
- Si e ta bei bo por dun’é slòk di awa un tiki un tiki
- Keda monitoria e temperatura i bai un veterinario
Para tambe por haña nan ku problema ku kalor en eksesivo. Pensa riba e paranan den kouchi òf e lora. Sigur si nan no tin akseso na sombra kalor eksesivo ta algu ku por sosodé masha lihé. Bo por rekonosé kalor en eksesivo serka bo paranan na lo siguiente, halamentu di rosea purá, habri alanan hanchu, i den kasonan mas serio tambaliá riba nan patanan, kai i kuminsá trèk. Bai ku e para na un lugá mas fresku, sòru pa tin sirkulashon di airu pa medio di un wairu i spùit e ku un tiki awa lou. Si bo para tin síntoma hopi serio di ekseso di kalor bo por traha un baño p’e konsistiendo di awa ku habon i pone den dje. E habon ta penetrá drenta den e lag di vèt ku e paranan tin riba nan plumanan pa evitá nan di muha, asina nan por fria un tiki mas lihé. Kòrda spul’é bon despues ku awa fresku pa kita e habon. sòru pa e para no guli habon. Tuma kontakto ku e veterinario.
©Rescueracao, translation Denice Bezemer. Like us @ Facebook


text:
Oranjestad, December 26, 2020 –
Pa esnan cu mester haci un PCR test pa nan vuelo di regreso pa exterior ta importante pa nan tuma nota di e siguiente informacion y procedura. Pa haci un afspraak manda un e-mail na: servicecenter@hoharuba.com of yama Tel. 5974522. Mester haci e afspraak pa test 48 ora promer cu bo vuelo. Promer cu bo haci bo afspraak pa bo PCR test download e Health App. E costo pa haci e PCR test ta U$75,- y pa haci e test bo mester acudi na e Laboratorio di Dr. Horacio Oduber Hospital. Mester drenta na e di tres entrada, esun despues di eerste hulp dilanti di Aqua Windies Aruba. Crisis Team ta spera cu tur esnan cu ta preparando pa nan viaha di regreso cu nan ta tuma bon nota di e informacion y acudi na tempo pa bo no haya complicacion cu bo vuelo. E paisnan cu awor aki ta exigiendo un test pa vuelo di regreso.


text:
ORANJESTAD, Aruba - 23 juni 2020
Noticia falso ta circula.
Departamento di Salud Publico a tuma nota di un rumor insistente cu ta circulando y cu no ta cuadra cu berdad.
Como e departamento cu durante e crisis aki a percura pa trese tur informacion alcaso sin sconde nada, comunidad por ta trankilo y sa cu DVG no ta sconde nada.
Pa loke ta e rumor circuando riba posibel 2 caso positivo nobo di Covid 19 cu DVG ta sconde, nos kier declara enfaticamente cu e rumor aki ta completamente falso y ta lamenta cu asta nomber y fam di personanan ta wordo menciona.
Algun dia pasa tambe a circula un otro rumor di caso positivo den hospital. Esaki tampoco tawata berdad. Hospital tin su proceduranan interno cu nan ta sigui ora un persona bin di exterior y mester wordo interna den hospital. Esaki no nifica cu e persona tin Covid-19, e persona ta wordo isola pa descarta tur otro virusnan cu ta existi.
Como un departamento responsabel, comunidad por ta trankilo cu nos ta traha pa cuida salud di henter comunidad. Cualkier situacion cu por surgi di cual por tin efecto riba salud di nos comunidad, DVG lo duna tur informacion necesario na un manera transparente y responsabel.


text:
Papiadó di idioma den minoria hopi biaha ta kontagiá ku e insiguridat i falta di konfiansa pa loke ta nan idioma materno. Algu masha normal i komun, prinsipalmente ora nan kompará nan idioma ku e idiomanan mas grandi i ku mas aña di eksistensia. Den diskushon hopi biaha ta bini dilanti e pregunta: “Unda mi ta bai, unda mi ta yega ku e idioma akí?” Idioma ku hopi biaha no tin ni mei mion hende ta papia. Wèl aki mi reflekshon tokante di esaki:
“Unda mi ta yega ku papiamentu?”
Pa hopi aña mi a skucha: “Papiamentu, pa kiko e mester ta den skol?
Unda bo ta yega ku papiamentu? Un idioma ku no tin ni mei mion hende ta papia!”
Bon mirá, nan tin rason: “Unda mi por yega ku papiamentu bèrdat?! Si ingles ta e idioma di mundu, mandarin e idioma ku mas papiadó na mundu, i spañó e idioma prominente ku ta dominá Latino Amérika i Oropa. Si mi yega te porta di kas, m’a yega leu.”
“Pero, ken ta bisa esakinan? Ken ta pensa asina? Esun ku a haña papiamentu na skol, òf esun ku nunka a haña papiamentu na skol, ni a buska pa siñ’é pafó di skol?” Pasobra te ainda mi ta kòrda e gritu di alegria di e chikitinnan di enseñansa di fundeshi ora nan dosente a bisa: ta ora pa papiamentu. Loke mesora ta hiba mi na e tempu ku ami tabata na skol básiko, tempu ku papiamentu tabata un materia di djis un par di ora pa siman. E momentu di lès akí tabata dushi. E lèsnan tabata mas interesante i asta mas fásil. Pero... ta na universidat papiamentu a bira pa ami e kos mes mes. Ora mi a bai studia pa dosente di papiamentu, i m’a bin topa ku papiamentu atrobe. Ai esta un delisia! Fonologia, morfologia, sintáksis, literatura, abilidat di skirbi, skucha, papia i lesa, proyekto, dunamentu di lès, stazje, investigashon i mas investigashon... anto esaki tabata djis parti di e base di e estudio.
Studia mi idioma a yuda mi konosé mi mes mas mihó.
M’a siña apresiá i balorá loke ta di mi.
M’a siña kere mas den mi mes,
vosiferá loke mi ta pensa i sinti na un manera kla i alkaso.
Remarkabel ta ku ora bo konosé bo mes mihó, bo no tin motibu pa bringa otro hende, ta yalurs, ni tampoko tin miedu di kambio, pasobra bo sa kiko bo por.
Si esakinan no ta un prueba válido di unda mi idioma a hiba mi, mi por duna algun prueba mas konkreto i midibel. Entre otro:
Papiamentu a i ta kreando kupo di trabou pa diferente profeshonal riba diferente área.
Mi idioma papiamentu a i ta sòru pa 10 aña kaba, ku mi tin pan i asta ko’i boka dushi riba mesa.
Mi idioma papiamentu a hiba mi Hulanda, den un proyekto ku a amplia mi mira riba edukashon
Awor, na aña 2018, mi idioma papiamentu a hiba mi Irlanda kaminda mi ta kompartí mi idioma papiamentu, mi pais i mi kultura ku hende di diferente parti di mundu.
Mi idioma materno – papiamentu – a habri, pa mi i hopi otro hende mas, e porta pa eksplorá mundu, pasobra el a yuda nos konosé i kere den nos mes. Kiko abo ta pensa di bo idioma materno?
Elvira Bonafacio,
Belfast, 24 di novèmber 2018


text:
WILLEMSTAD – Relashoná ku e entradanan hudisial ku a tuma lugá awe mainta trempan alrededor di 6’or na Kòrsou den e bario Ser’i Fortuna, Radio Live 99.9 FM ta disponé di e informashon ku Atrako Tim i e Tim di Aresto kompañá pa reshèrshinan di Boneiru a logra detené un hòmber relashoná ku e kaso di atrako ku a tuma lugá na Divi Flamingo Casino, kaminda a bai ku mas o ménos 85 mil dòler. Reshèrshinan di Boneiru huntu ku koleganan di tim di aresto i atrako tim aya na Kòrsou a sigui traha duru despues ku no a topa ku e sospechoso awe mainta durante e entradanan hudisial. Mas lat alrededor di 8:45 e sospechoso a bai entregá su mes na warda di polis. Ta trata di e hòmber di inisialnan C.S.A.S. di 26 aña di edat.
A presentá e sospechoso dilanti un fiskal ousiliar ku a ordená su enkarselamentu, pendiente di mas investigashon. Probablemente e sospechoso lo wòrdu transportá pa Boneiru mirando ku e kaso di atrako a tuma lugá riba suela Boneriano.


text:
Despues di dos aña largo di pandemia y cu no a permiti celebracion publico, e aña aki si S.V. Jong San Nicolas ta cla pa celebra nan fiesta tradicional di San Juan den e bario di Weg Fontein.
Esaki ta un tradicion di mas di 30 aña, cu e comision organisado di S.V. Jong San Nicolas ta celebra na e forma tradicional. E aña aki un biaha mas a bin ta traha, pa un par di luna caba, pa asina brinda e pueblo di pariba di brug y henter Aruba un bunita celebracion di San Juan y Dera Gai.
Lo bay tin premio pa e mihor trahe den publico tanto pa mucha como tambe pa e adultonan. Premio pa rancado di bandera, matado di e gay, miho bailado di San Juan y tambe pa mihor trahe di San Juan en general. Actividad ta programa pa cuminsa pa 5:00 pm, riba e tereno dilanti di e clubhuis di S.V. Jong San Nicolas, cu ta e veld di futbol net prome cu yega e pista di Palo Marga.
Trece e muchanan tempran y registra nan pa asina nan por participa y gana premio bunita pa nan trahe como tambe pa e bailamento di San Juan. Animacion musical lo ta den man di tipico Tradicion Musical, kende pa e ultimo añanan tambe a sa di coopera pa sina mantene bibo e fiesta cultural aki. Pues San Juan ta bin San Juan ta bay pero nos ta warda e pueblo di Aruba en general y principalmente esunnan di pariba di brug, pa bin celebra cultura cu nos na S.V. Jong San Nicolas.


text:
KRALENDIJK – Direktiva di partido Movementu di Pueblo Boneriano (MPB) ke partisipá na prensa i pueblo en general ku entrante 30 sèptèmber 2020 sra. Daisy Coffie riba su propio desishon a disidí di tuma retiru komo miembro di MPB i na mes momentu deklará su mes komo miembro independiente den Konseho Insular. Esaki despues di un disputa komo direktiva a disidí pa remplasá sra. Coffie komo lider di frakshon den Konseho Insular.
Direktiva ta lamentá ku esaki mester a yega asina leu:
· E desishon di direktiva no tabata pa kita sra. Coffie for di su posishon komo miembro di Konseho Insular pero netamente pa yud’e ku su situashon personal di último lunanan,
· Filosofia di partido ta bisa bon klá ku miembronan di MPB no ta para ni pa puesto, ni poder, ni prestigio i ni plaka. Pero lo ta sirbidó di pueblo.
· MPB a bini for di komienso ta hasi kambionan pa duna oportunidat na su lidernan pa kue eksperensia i forma nan mes mas amplio.
Direktiva ta refutá enérgikamente tur akusashonnan vosiferá den prensa ku no tabatin konfiansa den, ni kontakto ku sra. Coffie durante su ousensia largu den eksterior i tambe ku lider polítiko no ta papia bèrdat. E último aki den un reunion interno ku sra. Coffie, direktiva i otro miembronan di Konseho Insular a konfrontá sra. Coffie i presentenan ku lider polítiko a papia bèrdat.
Direktiva ta deseá sra. Coffie komo miembro independiente den Konseho Insular éksito i sabiduria i ta spera ku e lo sa di duna su sosten pa gobernashon por sigui traha na un mihó Boneiru.
Direktiva awor ku e salida di sra. Coffie for di MPB ke enfatisá ku gobernashon ta kontinuá manera firmá ku e akuerdo di gobernashon entre e dos partidonan MPB i UPB, nos partner koalishon, ku un mayoria den Konseho Insular. Ta na demas miembronan den Konseho Insular basá riba nan konsenshi pa sostené puntonan di gobernashon den Konseho Insular.
I ku esaki direktiva ta pone un punto tras di e desaroyo aki, pa den tur trankilidat i ku hopi energia MPB huntu ku su partner den gobernashon lo sigui traha pa adelanto i bienestar di pueblo di Bonaire.
Atentamente Direktiva di partido Movementu di Pueblo Boneriano (MPB).
Cyrill Vrolijk, Presidente Suplente i Sanne Meijer, Sekretaria.


text:
-
Contact
- lionel_326@hotmail.com
E klup nobo aki ta buskando muhénan lokal pa traha komo ‘stripper’!
Si bo haña e oportunidat pa traha komo ‘stripper’, lo bo hasié? Si mi bisabo ku hasiendo e trabou aki, lo bo por gana ‘mad money’, lo bo ta interesá den dje? Si mi bisa bo ku e trabou aki ta ‘easy money’, lo bo kere mi? Si mi bisa bo ku tin un klup nobo na Kòrsou ku ta buskando muhénan lokal pa baila komo ‘stripper’, lo bo ta interesá?
Si bo ta un di e hendenan ku a wak e entrevista di Liesje Obispo, i bo a haña gana di kita for di e trabou ku bo tin aktualmente, pa subi avion, bai Hulanda òf Merka bai traha komo ‘stripper’, wèl e artíkulo aki lo yuda bo hopi. Den e entrevista bo por a mira kon nan a pone énfasis riba e kantidat di plaka ku Liesje ta gana. Mi kemen, loke e shon ei ta traha den un luna, ami no ta hañ’é a ni den un aña. (Asina pober mi ta.) Ta parse ku e ta stima su trabou i ta orguyoso di esei. Segun loke el a bisa, ta fo’i chikí e kier a bira ‘stripper’. (Bon ya, el a bisa baila, pero ta yen otro kos bo por baila ku no ta inkluí kitament’i paña i baila chanchan dilanti hòmber pa sèn, tòg?) Pero ta presisamente ‘stripper’ el a skohe p’e!
Lagami kuminsá na bisa ku mi ta gusta wak un ‘stripshow’. Unu so, pasó despues di wak unu, ya m’a kansa kaba. Si e muhé ta bon, e kos por ta interesante. Pero den e entrevista ku Liesje, m’a keda ku hopi pregunta. Ami komo persona kurioso, no ta bai buska ‘stripper’ pa wak nan baila (so). Ami ta bai buska nan pa puntra nan konbin nan ta hasi e trabou, kuantu sèn nan ta gana hasiendo e trabou, kiko nan ta gusta di e trabou, kiko nan no gusta di trabou i un kantidat di otro pregunta. (Ègt mente di un persona introvèrt. Pregunta so tin aden.) Anto si e entrevista ku Liesje a duna bo gana di bai traha komo ‘stripper’, sigui lesa, wak si na final bo ta keda ku e mesun gana.
Un nòmber mas interesante i formal pa un ‘stripper’ ta un ekdisiasta, esta un persona ku ta baila i kita paña pa show. Bo no mester di niun estudio pa drenta e profeshon aki, solamente un kurpa atraktivo, abilidat pa baila riba un forma sensual i abilidat pa ‘poledancing’ (sin kita kai dònder abou kibra tur bo bunitesa dilanti hende.) E parti di mas atraktivo di e trabou aki ta e kantidat di sèn ku bo por gana. Liesje a informá bo di esei kaba, pues esei bo sa. Ta bèrdat ku bo por gana bon sèn ku e trabou aki.
Riba ‘website’ di Forbes, tres stripper a duna di konosé ku e trabou ta yuda generá bon sèn. Nan ta papia aki di montantenan entre 2000 pa 3000 dòler den dos siman basá riba un promedio di 90 ora di trabou. Pues pa luna e hendenan aki ta traha 10 mil florin trankil. Riba un bon dia ta posibel pa gana 3000 dòler den un anochi. Pero segun nan ta bisa, esaki te úniko kos ku ta motivá nan pa hasi e trabou. Si bo ta kere ku nan ta hasi esaki, pasó nan gusta e trabou, òf pasó e trabou ta ‘leuk’, bo ta totalmente ekiboká.
Pa kuminsá, mayoria ‘stripclub’ no ta paga ‘strippers’ pa baila. E kos ta nèt kontrali. Si bo ke baila komo ‘stripper’, abo tin ku paga e lugá un suma, i bo ta uza e lugá pa abo traha bo sèn via di e klientenan. Tin lugá ta kobra ‘strippers’ un porsentahe tambe di e sèn ku nan haña for di klientenan.
Na Campo Alegre tampoko bo no ta wòrdu pagá pa baila komo ‘stripper’. Tur trahadó seksual di Campo alegre tin ku paga 110 florin pa nan kamber pa dia, anto esunnan ku baila ta haña un deskuento riba e tarifa aki. Si bo duna un bon show, bo lo por bende bo mes komo trahadó seksual i asina haña mas kliente. Hopi ta hasi esaki, maske nan no gusta, pa motibu ku no ta tur dia nan tin e sèn kompletu pa kubri nan gastunan diario. Den e trabou aki, tin dia ta bon, tin dia ta ménos bon, i tin dia ta malisimo, pues kada deskuento ta yuda. Aparte di kamber, nan tin ku saka alrededor di 40 florin pa dia pa kuminda i tambe nan mester di sèn pa kumpra produktonan ku nan mester pa por traha. Bo keda sin traha un dia pasó bo ta sinti malu òf no tin gana di atendé ku hende, ta den debe so bo tin chèns di hinka bo kurpa.
Mayoria ‘stripclub’ no ta konsiderá niun ‘stripper’ komo un “trahadó”. Nan ta simplemente un kontratista independiente ku no tin derechi riba niun klase di benefisio.
‘Strippers’ tambe mester paga impuesto, pero si abo disidí di bira ‘stripper’ kisas abo lo bira e promé ku si ta kumpli ku su deber síviko di paga impuesto. Niun sobrá no ta hasié, i ta difísil persiguí nan legalmente.
Teps ku un ‘stripper’ ta haña ta varia pa kada kliente. Tin ‘stripper’ ku ta sèks ku nan klientenan i tin ku no ta sèks ku nan klientenan.
Manera mi a bisa anteriormente, si bo a wak e entrevista di Liesje, kisas lo bo a keda ku e impreshon ku e ta gusta e trabou un mundu. Hopi hende ta pensa ku traha komo ‘stripper’ ta ‘leuk’, pero segun algun ‘stripper’ a duna di konosé, esei no ta bèrdat. Den sierto okashonnan bo ta haña bo ta baila pa un gai ‘hot’ i super dushi pero por lo general nan ta ‘assholes’ i nan no tin e kantidat di sèn ku bo ta buskando. Den otro okashon bo ta haña bo ta baila pa e hòmber gordo bieu ku ta hole stinki i ku ta keda wak bo manera ta un pida karni bo ta, anto e si tin e sèn ku bo ta buska. Esaki no ta nada ‘leuk’. Segun e ‘stripper’ a bisa, e ta hasié simplemente p’e sèn.
Si bo papia ku algun trahadó seksual komo un persona ku a bin pa pasa un “momentu agradabel” , lo bo haña e impreshon ku nan ta muhénan masha kayente, ku gusta sèks i gusta mèlèmèlè riba hòmber. Si bo bai ku e intenshon di siña konosé e persona bo ta haña kompletamente un otro impreshon. Bo ta bin siña ku kada un tin un motibu fuerte pa kual nan ta hasi e trabou, pero ku si nan ta gusta e trabou, esei ta totalmente leu for di bèrdat. Hopi di nan ta klasifiká e trabou komo algu sumamente difísil ku ta hasi bo vulnerabel pa strès, tristesa i depreshon. E trato ku nan ta risibí di mayoria hende hòmber ta sumamente repudiabel, i algun di nan ta haña nan ta sali na kareda for di e trabou ei di mal ratu ku nan ta pasa, no opstante tur e sèn ku nan lo por gana via di e trabou.
Den e artíkulo ‘Historia impaktante di un muhé ku a traha 25 aña komo prostituta!’ bo lo por lesa mas tokante bida di un trahadó seksual, pa bo sa realmente kiko nan ta pasa aden.
Aspektonan ku lo yuda bo traha i mantené bo mes den e profeshonnan aki ta nesesidat pa sèn, òf ambishon pa yega na hopi sèn di un forma lihé. Karakterístikanan ku ta motivá bo pa hasi e trabounan aki ta falta di balor propio, outo-estima abou, falta di amor propio ku tur ta bini dor di un pasado ku a krea heridanan òf un bashí emoshonal. Si bo no tin esakinan, chèns ta grandi ku manera bo kuminsá, bo ta stòp! Pa sierto hende, e sèn no ta bal e humiashon ku bo tin ku pasa aden. Otronan por tolerá esaki dor di e nesesidat.
Por último, mi no sa di niun klup nobo ku ta buskando niun muhé lokal pa traha komo ‘stripper’. Mi sa si ku ainda bo no a bai klup Mensing’s Caminada bai kumpra mi bukinan ‘Kibra Hacha’, ‘Awa, Habon ku Past’i Djente’ i ‘Niun Pátaka’. Ta kiko bo ta warda anto?
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text: KRALENDIJK – Angel Bermudez, direktor di ‘ZVK’ su kontrakt di trabou a tèrminá entrante promé di novèmber 2020 i e ta bai for di e funshon. Curvin George ta remplasá e posishon, sinembargo e posishon ta bai kambia. Esaki ta loke Angel Bermudez a bisa. “E posishon komo direktor di ‘ZVK’ no ta bai eksistí mas, debí ku ‘ZVK’ ta bira ‘ZJCN’. Pues ‘ZVK’ ta bai huntu ku JGCN, ku ta e departamentu di ‘Jeugd en Gezin Caribish Nederland’ (JGCN). No ta un tarea fásil. Esaki ta rekerí hopi responsabilidat. Boneiru tin e tarea pa atendé ku islanan BES i Aruba, Kòrsou i Sint Maarten. Pues nos ta e ofisina sentral den e área di Karibe. E hendenan ku tabata bai Colombia pa tratamentu médiko, no ta bai aya debí na e pandemia di CoViD-19. Tin un kambio drástiko den e forma ku nos normalmente ta funshoná. Mi persona huntu ku Curvin George tin algun luna ta trahando riba e proseso di transishon. Banda di e proseso pa e posishon nobo di Curvin George, e mester atendé i struktura ‘ZJCN’, ku ta algu nobo. Si tur kos kana segun plan pa meimei di 2021, lo ehekutá e departamentunan menshoná. Diferente proseso ya ta andando pa hinka e departamentunan den otro. Tin indikashon pa medio di 2021, tin un bakuna pa e CoViD-19 i si esei ta e kaso, ta repartié na mes momentu pa Hulanda i islanan den Karibe Hulandes. Ta bai krea un krísis tim pa komuniká ku Hulanda ku regularidat relashoná ku e pandemia di CoViD-19”, Angel Bermudez a bisa.


text:
Pèrsekushon ta kondusí na detenshon
Alrededor di 2.30 or di mardugá riba djabièrnè 24 di desèmber polis a duna shofùr di un outo ku tabata kore den direkshon prohibí, òrdu pa para. E shofùr a neglishá esaki i a sigui kore. Esaki a kondusí na un pèrsekushon. Na momentu ku a logra para e sospechoso, el a baha for di outo i trata di hui na pia miéntras e tabata hasi moveshonnan sospechoso den direkshon di su tas. Esaki a pone ku polis a los algun tiru di atvertensia despues di kua e hòmber di inisial M.M. St.J. di 38 aña a keda pará. Durante di kòntròl mas aleu a topa supstansianan prohibí riba dje. A detené e konekshon ku violashon di e Lei di Opio BES.
Aksidente ku bròmer riba Kaya Industria
Riba djabièrnè 24 di desèmber, alrededor di 1 or di mardugá un aksidente ku un bròmer a tuma lugá riba Kaya Industria. Ambulans a transportá pasahero di e bròmer pa hospital pa tratamentu médiko. Komo ku zeta a plama riba e kaminda a konsekuensia di e aksidente, a enbolbí brantwer pa atendé ku esaki. Kousa di e aksidente no ta konosí.
Hòmber ta maltratá otro partido enbolbí den aksidente
Den oranan di mardugá riba djabièrnè 24 di desèmber a detené un hòmber di inisial S.C.C. di 52 aña na Kaya Andres A. Emerenciana en konekshon ku maltrato. E sospechoso tabata enbolbí den un aksidente ku a tuma lugá algun ratu promé i el a maltratá shofùr di e otro outo dilanti di polis.
A konfiská bròmer despues di fevermentu
Riba djabièrnè 24 di desèmber a detené un muhé di inisial T.A.M.T. di 32 aña na Kaya C.E.B. Hellmund pa no duna oido na òrdu di polis i resistensia ku violensia durante di detenshon. Algu mas promé un bròmer tabata buta fever. Na momentu ku a papia ku e shofùr tokante esaki, e muhé bin hasi fèrfelu i a detené. A konfiská e bròmer tambe.
Kiebro den kas
Riba djaweps 23 di desèmber a drenta keho di kiebro na Seru Grandi. Entre 3.45 or I 5 or di atardi, deskonosínan a kibra drenta un kònteiner den kura di e kas na e adrès menshoná i a bai ku vários hèrmènt. Ta trata di, entre otro, tres mashin di bora kolo bèrdè, un ‘drainer’, un mashin di zag i un mashin di skür, tur di marka Makita. Ta investigando e kas.
Aksidente entre outo i skuter
Alrededor di 4 or di atardi riba djaweps 23 di desèmber, un aksidente entre un skuter i un outo a tuma lugá riba Bulevar E.E.G. ambulans a transportá shofùr di e skuter pa hospital pa tratamentu médiko. Kousa di e aksidente no ta konosí.
Detenshon Lei di Opio BES
Den oranan di mardugá riba djaweps 23 di desèmber, a detené un mucha muhé di inisial C.S. di 17 aña di edat riba Kaya Papa Cornes. A para un outo pa kòntròl. Un di e okupantenan tabatin un sigaria di mariwana den su man loke tabata motibu pa bai ofer na un kòntròl basa riba Lei di Opio BES. E mucha muhé tabata mustra komportashon sospechoso i a kontrolá e mas aleu. A resultá ku e tabatin artíkulonan pa prosesá droga huntu kuné. Durante di su detenshon el a resistí pisa. A detené pa violashon di Lei di Opio BES, pa resistensia durante di detenshon i pa no duna oido na òrdu di polis.
Aksidente Kaya Nikiboko Nort
Alrededor di 3.15 or riba djárason 22 di desèmber sentral di polis a risibí notifikashon di un aksidente entre dos outo na altura di e krusada ku ta konektá Kaya Pos di Amor ku Kaya Nikiboko Nort ku otro. Personal di ambulans a trata shofùr di ámbos outo na e sitio mes.
KPCN ta pidi pa ta alerta riba kumplimentu ku e reglanan di Corona durante dianan di fiesta
Pasku ta den porta. Un periodo durante kua miembronan di famia ta bini huntu i turistanan ta bishitá nos isla. Tur ku e intenshon pa pasa e dianan di fiesta akinan na un manera agradabel. Dor di Corona a hasi e regulashon mas estrikto, p’esei nos ke hasi un petishon na un i tur pa no opstante e festividatnan limitá den seno di famia, riba kaya i na lokalidatnan, tene kuenta ku e reglanan na vigor.
Polis den kolaborashon ku e departamentu di Supervishon i Mantenshon di Entidat Públiko, lo kontrolá riba por ehèmpel kumplimentu ku e ‘social distance’ i e kantidat máksimo di persona ku ta permití. Na kada kaso lo wak ta di ki tipo di violashon(nan) ta trata di dje i kua lo ta e mihó manera pa atendé ku esaki, hasiendo esaki ku rèspèt mutuo. Lo no tolerá violensia ferbal i/òf agresividat kontra nos trahadónan.
Kolaborashon di un i tur durante di kòntròlnan i na momentu ku konstatá violashonnan ta kondusí na solushon pasífiko.
KPCN ta deseá komunidat kompleto felis dianan di fiesta!


text:
Prome Minister Evelyn Wever – Croes: SITUACION NA HULANDA NO TA MESCOS CU ANTES MAS PESEY TA RECOMENDA PA STUDIANTENAN REGLA VIVIENDA DESDE ARUBA
Prome Minister Evelyn Wever – Croes:
SITUACION NA HULANDA NO TA MESCOS CU ANTES MAS PESEY TA RECOMENDA PA STUDIANTENAN REGLA VIVIENDA DESDE ARUBA
ORANJESTAD – Un bes mas ta yegando na fin di otro aña escolar y ta mira cu tin hopi alumno cu a gradua y/of cu a pasa e aña, pa cual den nomber di Gobierno di Aruba Prome Minister Evelyn Wever – Croes ta manda palabra di pabien y hopi felicitacion. Banda di esaki ta mira tambe cu tin grupo di alumno cu tin cu pasa e aña di nobo y ta spera cu e aña venidero lo ta exitoso pa e grupo aki tambe.
E temporada aki tambe varios studiante ta prepara pa bay den exterior pa studia, y den cuadro di esaki Gobierno a wordo informa door di Arubahuis cu e situacion na Hulanda ta keda un situacion hopi dificil. E realidad ta cu cosnan a cambia hopi na Hulanda den e ultimo 2 pa 3 añanan y principalmente despues di Covid, tin un scarsedad enorme di vivienda. E scarsedad aki ta birando pio pa motibo cu na Hulanda tin limitacion di espacio pa construi vivienda nobo.
VIVIENDA TA HOPI LIMITA NA HULANDA
Premier Wever – Croes a splica cu Arubahuis ya a constata den pasado cu tabatin ocasionnan cu studiantenan tabata yega te na Hulanda, nan tabatin inscripcion di scol pero nan no tabatin cas ainda. Den cierto caso Arubahuis por a yuda, mirando e tipo di contract y palabracionnan cu tabatin entre Arubahuis y diferente Gemeente na Hulanda. Sinembargo, e situacion awo ta diferente y e cantidad di Gemeente cu ainda Arubahuis lo por purba yuda cu ne pa un studiante haya un vivienda ta hopi limita. Na e momentonan aki e ta hopi recomendabel pa studiantenan y mayornan percura pa tur cos ta regla desde na Aruba. Arubahuis ta haci apelacion na mayornan pa den caso cu no keda cla cu vivienda, pa considera si ta manda bo yiu Hulanda si of no.
A weita aña pasa cu tabatin algun biaha cu studiantenan Rubiano a keda riba caya. Sea paso nan contract a finalisa of tabatin otro plan cu e edificio y no tabata facil pa haya un solucion. “Mi por papia di experiencia propio, mi tambe tin un yiu cu kier bay studiante na Hulanda, y e no a keda cla ainda cu vivienda cerca di caminda cu e kier studia, ni mas leu di caminda cu e ta studia,” Prome minister a duna di conoce. Hopi biaha mester recuri na Makelaars/ Real Estate Agents pa yuda, pasobra esey talbes ta e unico solucion, pero ni asina tin garantia cu bo ta keda cla. Arubahuis no ta un Real Estate Agent y no tin e contractnan mas cu tabatin den pasado, pasobra cosnan a cambia na Hulanda. E diferente fundacionnan a kibra nan contractnan cu Arubahuis y cu otro instancianan pasobra despues di Covid cos a bira totalmente diferente.
SIN ADRES STUDIANTE NO POR CUMINSA SU ESTUDIO
Ta haci apelacion na tur studiante cu ta pensa pa bay studia na Hulanda pa wak bon pa bo tin bo inscripcion completo den bo man prome cu bo subi avion y percura pa bo tin un vivienda. “Tin biaha nos ta pensa aki na Aruba cu si bo tin un conoci aya na Hulanda, e yiu por bay biba cerca dje. Porfabor wak esey bon di adelanta, paso si e conoci na Hulanda ta biba den un cas caminda cu ta dos hende por tin inscribi y ya tin dos hende den e cas, no ta permiti un studiante pa inscribi eynan tambe. Y sin un adres valido na Hulanda, e studiante no por haya ni fiansa ni cuminsa su estudio.”
Prome Minister Wever – Croes ta termina enfatisando pa tur mayor cu tin yiunan cu kier bay studia na Hulanda, pa regla tur cos hopi bon di prome. Departamento di Enseñansa di Aruba tin hopi informacion riba su website, pa percura cu tur studiante di Aruba cu kier bay studia na Hulanda ta hopi bon prepara prome cu nan bay Hulanda.


text:
Lenga materno
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Lenga materno (of lenga di cas, lenga nativo, prome lenga, L1) ta e prome idioma cu un mucha a siña crece na cas, sin enseñansa di e idioma oficial cu e ta adkiri. Mucha cu ta lanta den casnan bilingual tin mas di un lenga materno o lenga nativo. Na cierto pais e termino lenga nativo o lenga materno ta referi na e idioma di e grupo etnico na cua e persona ta pertenece en ves di na su prome lenga.[1]
Dia 21 di februari ta Dia di Lenga Materno.


text:
UN MAS DETENSHON DURANTE ENTRADA HUDISIAL EN KONEKSHON KU ATRAKONAN RESIEN
Riba djabièrnè 24 di sèptèmber, den oranan trempan di mainta a tene dos entrada hudisial en konekshon ku e último dos atrakonan ku a tuma lugá resientemente. Un tabata na un kas situá na Rincon kaminda a detené un hòmber di inisial B.A.Q.A. di 27 aña di edat i tambe a konfiská algun artíkulo pa investigashon. E otro entrada tabata na un kas situá na Nikiboko. Investigashon den e kaso ta siguí.
DAMA TA KAI FOR DI SKUTER
Riba djaweps 23 di sèptèmber, alrededor di 6.45 or di atardi, ambulans a transportáshofùr di un skuter pa hospital pa tratamentu médiko despues ku el a kai for di skuter. El a deklará ku un outo ku tabata koriendo su dilanti a wanta brek diripiente, dor di kua e tambe mester a wanta brek diripiente, pèrdè kontrol riba su stür i a kai.
AKSIDENTE ENTRE OUTO I SKUTER
Alrededor di 11.30 or riba djaweps 23 di sèptèmber, un aksidente entre un outo i un skuter a tuma lugá riba Kaya Carlos A. Nicolaas. E outo ku tabata biniendo for di den un hanchi no a mira e skuter ta bin a bai dal den dje. Personal di ambulans a atendé ku shofùr di e skuter na e sitio mes i e no mester a bai hospital. Despues di kòntròl mas aleu a bin resultá ku e shofùr no tabatin reibeweis ni papel di seguro. A hiba e skuter warda i e shofùr a haña un prosèsferbal pa manehá si reibeweis i sin seguro.
A KONFISKÁ BRÒMER I SKUTER
Riba djárason 22 di sèptèmber a konfiská un bròmerdespues ku a para e shofùr pa kòntròl komo ku e no tabatin hèlm bisti. Despues di kòntròl mas aleu a resultá ku e shofùr no tabatin reibeweis i ku e bròmer no tabata sigurá. A konfiská e bròmer. Por buska esaki na momentu ku por mustra e dokumentunan menshonábálido. E shofùr a haña un prosèsferbal pa manehá sin hèlm bisti, sin reibeweis i sin seguro.
Riba djaluna 20 di sèptèmber tambe a para un skuter pa kòntròl komo ku e tabatin un plachi di number bieu. Despues di kòntròl mas aleu a resultá ku e shofùr no tabatin reibeweis ni seguro. A konfiská e skuter te ora e shofùr por mustra e dokumentu nan menshoná.
MOLÈSTER DI HUMA DOR DI SUSHI NA KANDELA
Den oranan di atardi riba djárason 22 di sèptèmber, un patruya ku tabata patruyando riba Kaya Nikiboko Nort a nota hopi huma den direkshon nort. Na yegada na un kunuku den e direkshon ei, a rebultá ku ta sushi tabata na kandela riba un tereno i esaki tabataprodusiendo hopi huma. Brantwer a bin na e sitio i a paga e kandela. No tabatin niun hende na e kunuku.
LADRONISIA NA KOMPANIA DI KONSTRUKSHON
Riba djamars 21 di sèptèmber a drenta keho di ladronisia na un kompania di konstrukshon situá na Kaya Gobernador Nicolaas Debrot. Malechornan a bai ku algun stal dikonstrukshon despues di ora di trabou. Ta investigando e kaso.
AKSIDENTE ENTRE DOS OUTO
Alrededor di 6 or di mainta un aksidente entre dos outo a tuma lugá riba Kaya Korona. Ambulans a transportáshofùr di un di e outonan pa hospital pa tratamentu médiko. A konsekuensia di e aksidente tabatin zeta riba kaminda. A informá e departamentu konserní di OLB i nan a sòru pa a limpia e kaminda.
LADRONISIA DI ARTÍKULONAN PA SAMBUYÁ
Riba djaluna 20 di sèptèmber a drenta keho di ladronisia di entreotro un brel pa sambuyá di marka Mares, un di brel pa sambuyá di marka Aqualung i sapatu pa sambuyá di marka Mares. E artíkulonan tabata pone pa seka riba pòrch di un apartamentu di un kompleho di apartamentu situá na Kaya Sirena. Entre djamars 14 di sèptèmber i djárason 15 di sèptèmberdeskonosínan a bai ku e artíkulonan. e kaso ta bou di investigashon.
DETENSHON PA MENASA
Den oranan di anochi riba djadumingu 19 di sèptèmber a detené un hòmber di inisial E.M.C. di 44 aña di edat na Hanchi Amboina en konekshon ku menasa ku un arma.
LADRONISIA DI SKUTER
Riba djadumingu 19 di sèptèmber a drenta keho di ladronisia di un skuter kolo shinishi di marka Kymco, modèl Agility, numerá MF-2876. Entre djasabra 18 di sèptèmber i djadumingu 19 i sèptèmber, deskonosínan a bai ku e skuter. E skuter tabata stashoná den kura di un kas situá na Bulevar Julio A. Abraham i tabata na lo ku un lòk di stür. Ta investigando e kaso.
Riba e mesun dia a drenta un keho mas di ladronisia di un skuter kolo shinishi di marka Kymco, numerá MF-2004. E skuter tabata stashoná, na lòk, dilanti di un kas situá na Kaya Cauca. Entre djasabra 18 di sèptèmber i djadumingu 19 di sèptèmberdeskonosínan a bai ku e skuter.
DETENSHON
Riba djadumingu 19 di sèptèmber, alrededor di 2 or di mardugá a detené un hòmber di inisial A.J.M. di 43 aña di edat. E sospechoso tabata shofùr di un pikòp ku tabata buta ‘fever’ durante ku un patruya tabata besig ku un kòntròl den Centrumgebied. Polis a purba blòkia e outo pero no a logra. Mesora a sigui un persekushon kòrtiku. A logra para e shofùr i a dun’eòrdu algun biaha pa baha for di e outo. E no a kumpli ku e òrdunan aki imester a sake for di den e outo. A detené en konekshon ku resistensia kontra un ámtenar den funshon, pa no kumpli ku òrdu di un ámtenar den funshon i pa kousa peliger/estorbo riba kaminda públiko deliberadamente.
A detené dos hòmber despues di aksidente
Riba djasabra 18 di sèptèmber a detené dos hòmber na Kaya Sonmontuno despues ku nan tabata pleita despues di un aksidente den kua tur dos tabata enbolbí. Ta trata di e hòmbernan di inisial M.R.B.A. di 47 aña i J.C.N.A. di 51 aña. A detené nan en konekshon ku resistensia kontra un ámtenar den funshon i pa no kumpli ku òrdu di un ámtenar den funshon.
PIKÒP NA KANDELA
Riba djasabra 18 di sèptèmber sentral di polis a risibí notifikashon tokante un pikòp na kandela den besindario di Tanki Maraka. E shofùr a deklará ku el a kaba kue gasolin. Miéntras e tabata koriendo huma a kuminsá sali for di bou di tapa di mashin di e pikòp. Mesora el a para e pikòp i djis un ratu despues hinter e pikòp tabata na kandela. Brantwer a paga e kandela. No tabatin herido.


text:
Pachi ta presenta su prome comedia di 2022 pa Aruba. E comedia Basora Bieu ta Bari Miho tin Corsou loco loco. E ta yega diasabra 27 y diadomingo 28 pa 8:00 pm den Cas di Cultura. Bay reserva bo ticket na tempo y bin hari cu Pachi Damon su comedia.
E ta un intercambio cultural humoristico caminda e artistanan ta bin pone pueblo di Aruba hari y despues un grupo di Aruba ta bay Corsou pone pueblo di Corsou hari. E comedia aki ta cosnan di bida real yena cu harimento.
Awendia mayornan ta man na cabes cu nan yiu jong cu ta frei hombernan di mas edad. Wak bo reserva bo ticket na Citgo Blvd of Citgo Blvd pa 35 florin. E ticket ta bayendo manera pan cayente y tur cos ta mustra un sold out trempan. Cumpra ticket y warde nechi pa bo no keda afo di otro comedia di Pachi.


text:
Papiamento
Idioma oficial di Aruba
Dia 21 di mei 2003, Parlamento di Aruba a aproba e ley di idioma oficial. Asina pa prome biaha den historia di Aruba, Papiamento y Hulandes a bira idioma oficial. Prome cu 21 di mei 2003 ningun di nan dos, ni Hulandes, ni Papiamento, no tabata oficial na Aruba. Na Corsou cu Boneiro, Papiamento a bira oficial 4 aña despues, esta na 2007. Na Hulanda, Hulandes a bira oficial na 1995.
Aki por download un copia di e Landsverordening: LV idioma oficial
Papiamento den Enseñansa
Den e añanan cu a sigui despues di e oficialisacion di e ley di idioma, a haci hopi trabou respecto Papiamento, tanto como materia den enseñansa como e idioma nacional.
Historia y desaroyo
Na mayoria di e scolnan catolico, enseñansa tabata na Papiamento. E scolnan di gobierno tabata na Hulandes. Rond di aña 1900 a bin ripara na Corsou cu enseñansa, specialmente na Hulandes, no tawata exitoso. Tabatin hopi discusion tocante e uzo di idioma di instruccion na scol. Varios maestro, pastoor, y tambe parlamentario Hulandes, tabata propaga Papiamento como idioma di instruccion. Tabatin varios proposicion pa enseñansa bilingual tambe. E proposicion di Hamelberg na aña 1897, tabata pa duna enseñansa na Papiamento prome, y duna les di Hulandes via Papiamento den e dos klasnan mas halto. E tabata di opinion cu e muchanan mester siña lesa y skirbi bon den nan propio idioma, prome cu nan por siña un idioma straño.
Despues di varios aña di discusion, e ordenansa di 1935 a drenta na vigor. Pa e scolnan na e islanan ABC bin na remarke pa subsidio di gobierno, nan mester a cuminsa uza Hulandes como unico idioma di instruccion. Esaki a pone cu enseñansa na Papiamento tambe a yega na su final e tempo ey.
Sinembargo e situacion a cambia. Despues di varios decada, Papiamento a bolbe den scol.
Formacion como docente di Papiamento
Despues di a ofrece varios estudio di Papiamento Grado Tres, na augustus 2002 a cuminsa cu un estudio di Papiamento Grado Dos na Instituto Pedagogico Arubano (IPA). Aki varios persona a haya formacion como docente di Papiamento. Despues cu e grupo aki a caba cu exito a sigui un estudio di Bachelor Papiamento. Na september 2013 un grupo di docente di Papiamento a inicia Master in Education, Language and Literature of Papiamento na University of Curacao.
Papiamento como materia y idioma di instruccion
Na augustus 2003, Papiamento a drenta enseñansa secundario EPB, MAVO, HAVO klas 1-2-3, VWO klas 1-2-3 y enseñansa avansa profesional EPI, IPA. Papiamento como materia ta sosteni principalmente pa e metodo didactico “Cristal”. Aña escolar 2015-2016, Papiamento a sigui como materia den HAVO y VWO klas 4 y consecuentemente te final pa bira un materia di examen.
Proyecto Scol Multilingual
Otro desaroyo den Enseñansa rond idioma Papiamento ta e Proyecto Scol Multilingual cu a keda implementa na augustus 2008 na dos scol preparatorio piloto. Papiamento a sigui tanto como lenga di instruccion y como materia (hunto cu Hulandes, Ingles y Spaño) den enseñansa basico den dos scol basico piloto.
Mas informacion: Proyecto Scol Multilingual (PSML)
Scol Arubano Multilingual
Na inicio di aña 2018 Minister di Enseñansa, dr. Armando Lampe a anuncia cu Aruba lo conoce un cambio den enseñansa; ta trata di implementacion di e programa multilingual den tur scol preparatorio y basico na Aruba. Scol Arubano Multilingual (SAM) ta e nomber oficial di e programa y e curiculo nobo multilingual cu lo keda implementa den scol primario. Na aña 2018 – 2019 tur klas, cuminsando di scol preparatorio te cu klas 6 di scol primario di e scolnan piloto, lo forma parti di e programa multilingual. Cu e implementacion di Scol Multilingual den tur scol na Aruba e scolnan piloto lo sigi desaroya prome cu e otro scolnan y nan ta un partner (banda di directivanan (schoolbesturen), CDPC di IPA y DEA) den e implementacion di SAM den e otro scolnan preparatorio y basico.
Mas informacion: Scol Arubano Multilingual (SAM)
Mas informacion: Website Papiamento.aw
Na aña 2007 Departamento di Enseñansa Aruba a lansa e website [papiamento.aw]. E website ta un producto di e proyecto di promocion di aña 2007 “Nos idioma ta den bo man. Papiamento, cuid’e!”, cu tabata financia pa Fondo Desaroyo Aruba (FDA). E website ta contene informacion di origen, historia y desaroyo di idioma Papiamento y por lesa diferente articulo general y cientifico. Tambe por haya diferente material di referencia manera regla di gramatica y ortografia di Papiamento.
Dia 21 di februari 2018 a introduci un instrumento practico riba e website, esta un aplicacion pa busca palabra. E aplicacion aki ta deriva di e lista di palabra skirbi segun e reglanan stipula den “Ortografia di Papiamento – version april 2009” y publica den e “Vocabulario Ortografico di Papiamento” (buki blauw).
- Aplicacion pa busca palabra: papiamento.aw/busca
- Regla di Ortografia di Papiamento, version april 2009 (pdf)
- Vocabulario Ortografico di Papiamento – (Lista di Palabra for di e “Buki blauw”)
Noticia
- Maneho di Idioma y di Cultura den Ensenañsa (3/28/2022)
- Website papiamento.aw den bachi nobo (3/17/2022)
- Pronto Aruba lo haya un instituto linguistico nacional (2/21/2022)
- Mas buki digital na Papiamento (1/3/2022)
- Minister a reuni cu Proyecto Idioma (12/8/2021)
- DEA ta publica mas buki digital na Papiamento (2/21/2021)
- Dia Internacional di Idioma Materno 2020 (2/21/2020)
- Ki ora ta uza mayusculo den Papiamento? (6/3/2019)
- Exposicion di buki pa mucha na Papiamento (5/29/2019)
- Herment pa perfecciona nos idioma materno Papiamento (5/6/2019)


text: ORANJESTAD: Siman pasa Minister Endy Croes a reuni cu ekipo di maneho di IBISA y Ministerio di Deporte unda a trata diferente proyectonan interesante na bienestar general di deporte. Durante e reunion a trata e.o. Weganan Interinsular entre scolnan basico cu ta inicia bek den 2023 entre Aruba, Boneiro, Curaçao, Sint Maarten, Sint Eustatius y Saba. Mandatario di Deporte a enfatisa cu pa fin di luna di september lo firma e acuerdo aki na Boneiro. Un otro proyecto cu ta den planificacion ta; un dia di conscientisacion ‘awareness day’ pa automobilistanan pa cu coredonan di bicicleta. Tambe a trata durante e reunion ‘Diadomingonan Activo’ cu ta inicia den luna di october proximo. Alabes a reuni riba e lansamento di WE Aruba pa aña 2023 unda cartanan ta sali pa scolnan den e luna aki. Minister Endy Croes a expresa cu tin varios proyectonan deportivo intersante a wordo trata den e reunion y pronto ta wordo lansa. Concluyendo Minister Endy Croes a expresa cu e tabata un tremendo reunion.


text:
Den e veredicto di huez Soffers duna ayera, diarazon 23 di juni, den e caso entabla pa partido AVP contra ministro di Asunto General, encuanto entrega of no di copia di e registro di votador, e ta constata cu e registro ta contene fam, nombernan, lugar di nacemento, fecha di nacemento, tambe adres manera nan ta den registro di poblacion.
Segun hurisprudencia fiho di Corte Europeo pa Derecho Humano, e derecho di bida priva y di famia manera intenciona den articulo 8, inciso dos di e Convenio Europeo di Derecho Humano (EVRM na Hulandes) ta abarca tambe e derecho riba proteccion di datonan personal. Dunando un partido politico un copia di e registro di votador ta un violacion di articulo 8, inciso uno, di EVRM.
Sin embargo, despues huez ta constata cu e derecho riba privacidad aki no ta un derecho absoluto. A base di articulo 8, inciso dos, por hustifica un violacion di e derecho aki, cu e condicion cu esaki mester ta regla pa ley, ta sirbi un meta legitimo y ta necesario den un sociedad democratico.
Ta constata tambe cu e suministro di e copia di e registro tin su fundamento den e ley di Eleccion (Kiesverordening), den articulo 10, inciso dos. Esey ta implica cu e violacion di e ambito personal ta regla den un ley manera ta intenciona den articulo 8, inciso dos di EVRM.
Tambe ta exigi cu e violacion di articulo 8, inciso uno di EVRM ta sirbi un meta legitimo, es decir ta na interes di seguridad nacional, seguridad publico o bienestar economico di e pais, e prevencion di desorden y hechonan castigable, proteccion di salud o di moralidad o pa proteccion di derecho y libertad di otronan. Pasobra segun e huez, articulo 10, inciso dos, ta propone garantiza un proceso electoral honesto y transparente, e stipulacion aki segun e huicio provisional di e huez ta sirbi un meta legitimo manera intenciona den articulo 8, inciso uno di EVRM.
Sin embargo, huez ta considera cu pa huzga si e infraccion riba articulo 8, inciso uno di EVRM ta necesario den un sociedad democratico, mester evalua si e legislador a haya un balance razonable entre e interes di e individuo y e meta cu e legislador kier logra cu e ley. Un medida ta necesario si tin un necesidad social imperativo, cu por logra cu e medida y cu e medida ta proporcional cu e meta. E margen pa huzga esaki ta bira mas chikito segun cu e informacion cu ta bay duna ta mas sensitivo. Esaki ta conduci na e decision di huez cu no ta posible pa duna e partido demandante tur informacion cu e ley ta contempla, ya huzga cu solamente e nombernan y lugar di votacion lo ser suministra.


text:
KRALENDIJK – Djasabra anochi alrededor di 11’or notifikashon a drenta na warda di polis ku un tiroteo a kaba tuma lugá na altura di un kas den bario di Tera kòrá.
Mesora a dirigí unidatnan polisial pa e kas situá na skina di Kaya Miranda i Kaya Tapajos. For di un investigashon preliminar ku outoridatnan a hasi na e sitio por a komprondé ku un hòmber bistí kompletamente na pretu a presentá na pia na e adrès menshoná i a lòs un tiru riba un otro hòmber ku tabata den kurá di e kas. E hòmber a kore pa su bida pa no keda alkansá pa bala. E bala for di e arma di kandela ku e sospechoso a lòs, a perforá porta di patras di un vehíkulo koló kòrá ku tabata pará den kurá di e kas. E sospechoso a hui bai na pia for di e sitio.
No tabata tin herido, pero a dirigí ambulans pa e sitio pa hasi un kòntròl médiko riba e hòmber ku a kore pa su bida i den korementu a frakturá su pia.
Reshèrshinan di e departamentu di ‘Technische Opsporingsdienst’ a presentá na e sitio pa hasi un investigashon i a konfiská hùls ku a keda atras. Informashon no ofisial ku Live99.9 FM ta disponé di dje ta indiká ku probablemente e kaso aki por tin di haber ku un otro kaso di tiroteo ku a tuma lugá algun siman atras ku ainda outoridatnan no a resolvé. E kaso aki tambe ta bou di investigashon.
Algun ratu promé outoridatnan polisial i reshèrshi a presentá na un otro kas den e mesun kaya i a tene un entrada hudisial kaminda detenshon a kai. Esaki ta separá for di e kaso di tiroteo.


text:
Kiko Inner Work ta
Guia den Grupo
Mi ta ofrese workshops y lesnan pa gruponan, unda aunke ta den grupo, tin atencion y guia personalisá pa cada individuo.
Temanan cu lo wordo atendí lo wordo publica riba e website aki, y lesnan lo wordo duna on demand ora cu tin interes di minimo 5 participante.
Bo por asercami tambe si bo ta desea di haci uso di e servicio aki, pero no sa ainda precies kiko y con. Nos semper por discutí y nos ta mira si nos ta traha algo specifico pa bo necesidad na e momentonan ey, sea privá of pa algun organisacion.
Tuma contacto cu mi pa mas informacion!


text:
Comentario:
Despues di un siman excitante cu e prome partido di nos seleccion nacional riba nos propio suelo, despues di hopi tempo, ata nos aki, un bes mas resumiendo kiko a pasa y kiko ta dilanti nos den Division Honor, cu por cierto ta drentando den e phase critico cu djies cuater fecha mas pa bai prome cu playoffs cuminsa, pero, ken ta bayendo p’e finalnan y ken lo keda afo? Esey ta e icognita.
Tabatin tambe situacion nan foi cancha cu awor ta afectando e tabla di posicion, net den e momento criticonan aki, varios protest cu a wordo entrega y cu ya a wordo dicidi, afectando mas tanto e ekipo di Nacional, cu tabata den pleno bataya p’e cuarto posicion y nan pas’e pa playoff.
Despues di un deduccion di seis punta valioso (nan por a gana cuater), awor nan ta haya nan mes ta subi un sero mas halto mientras cu tempo ta cabando, pero, nos no por conta nan afo ainda si, e chensnan t’ey toch despues cu nan a reforsa nan mes masha hopi cu e regreso di Leo Pulido y awor parc’e tambe yegada di Ronaldo Valderrama y otronan.
E dos prome puestonan riba tabla ta mustra fiho pa Dakota y RCA, ta djies di keda di wak ken ta keda 1 y 2, pero mi pregunta ta con por compensa e ganado di e top di liga despues di 18 fechanan den campeonato regular? Kiko ta e plan akinan? P’aso con cu bai cu bin ta un logro remarkabel, mester mas claridad den e situacion aki.
Locual a pasa cu Bubali den fecha 14, hungando ful un partido cu 10 homber (sin banki) contra Dakota ta inaceptabel, algo asina no mag di pasa den futbol organisa, ni den Division Honor pero tampoco den ningun otro division. Casi e partido por a wordo cancela, e diez hungadornan ey merece un medaya, pero e bestuur di e club no.
Anyhow, Bubali ta den peliger pa bai abou pa Division Uno, lastima, un club historico di Noord cu bon hendanan haciendo nan best, vooral trahando cu e muchanan jong; Coach Kevin Lake, Joanne y Josie Maduro, entre otro ta bin na mente, “quo vadis’ Bubali?
Dakota vs Bubali
Man’e a menciona, den e partido aki, Bubali a yega stadion cu solamente diez hungado pa hunga contra Dakota, e ekipo top riba tabla, y apesar cu e orguyonan di Noord ta den bom di tabla, solamente tres punta aleha foi United, nan a man’e acepta nan destino caba, algo inaceptabel den sport, cu ta existi exactamente p’esey, pa sinja nos competi y esey kiermeen bataya te final.
Dakota ta hunga pa mantene nan puesto riba tabla y pa ser considera e mihor ekipo den campeonato.
E partido tabata di un banda so, man’e a spera, y eigenlijk Dakota a hunga mas bien cu hopi pasenshi, djies hungando nan wega, mientras cu Bubali a pon’e casi tur hende den defensa pa evita goleada.
E prome gol a cai na minuut 10 caba pa medio di Resef Gross, e linksback di e amarillonan.
Dakota 1 – Bubali 0.
Despues Dakota a mas bien circula bala bon, manteniendo posesion di bala, controla e tempo y e wega. Asina mes halftime a bai aden sin mas gol den e prome mitar.
E mesun cos a sigui den di dos tempo, Dakota cu hopi pasenshi pa purba penetra e “bus” cu Bubali a pon’e patras, ya, hungando cu diez homber so, ta kiko mas por hasi.
E siguiente gol a yega te na minuut 68 unda cu e golero Dakotero, Sebastian Montoya a bolbe haya e caminda di gol pa hasi e wega 2-0, su di 17 gol di campeonato pa keda un gol so trei Jhon Silva di RCA, p’e liderato p’e titulo maximo goalgetter di Aruba, un “race” interesante.
Na minuut 78 ta Sebastian Montoya mes ta anota atrobe pa hasi e wega 3-0 na fabor di Dakota. Cu e gol aki tambe, Montoya ta empata p’e top di tabla di goleador cu 18 gol te cu awor den e campeonato, un averahe di mas cu un gol pa wega, y asina mes Montoya no a hunga tur wega.
Esey tabat’e resultado final tambe, Dakota ta keda lider di campeonato cu 36 punta. ‘King of the Match’ ta Sebastian Montoya pa su dobbel.
Den siman 15, Dakota lo midi forsa cu Riverplate riba Diasabra anochi y Bubali ta bai contra Caravel Diadomingo anochi.
United vs Caravel
Despues cu United a gana Bubali e siman previo pa los foi e ultimo lugar riba tabla, awor nan ta hunga contra Caravel cu a cai foi e top cuater dem forma dramatico y diripiente. Un partido inspira di ambos banda; Caravel dicidi di bons bek y bringa pa purba drenta playoff y United tratando di hunga mihor bala preprando pa playoff di promocion/degradacion y salba nan puesto den Division Honor, cu lo ta den nan mesun man.
Partido balansa, Caravel cu un “edge” chikito cu mas yegada trempan. E ekipo di Angochi mes ta anota e prome gol di e wega, na minuut 18 pa medio di Ezra Bosnie, su di shete gol di e campeonato. United 0 – Caravel 1.
Miguel Vielma ta anota net prome cu halftime abai aden p’e Piratanan atrobe, pa aumenta nan bentaha na 2-0.
Den di dos tempo e partido a sera mas, United a lanta cabes, e partido a bira hopi bon mes. Pero asina mes ta Caravel ta bolbe anota na minuut 57, gol di Gabriel Alvarez pa hasi e wega 3-0, y tur cos tabata parce solido pa Caravel bai cu tres puntanan si problema.
United a keda positivo, nan a haya un di dos aire y acuminsa ataka y pon’e presion riba Caravel, cu a haya nan mes ta defende nan victoria parcial, y mi kiermeen “defende” di berdad, pas’o United a keda hunga man’e cos nan a igonora e score n’e momentonan ey.
E recompensa pa nan esfuerso grandi mester a warda si, te cu n’e momentonan final di e partido, pero cu el a yega el a yega! Gol na minuut 83 di Owen Almazo pa corta bentaha, United 1 – Caravel 3.
E presion grandi di United a keda keto bai y na minuut 90+3 ta Cederick Lopez ta anota pa corta e bentaha mas ainda y United den un bon “momentum”. United 2 – Caravel 3.
United a bataya te final, y si no tabata p’e holoshi, nan por a hasta empata e partido. Caravel a libra cu victoria minimo aki di 3-2 y awor, despues di e debacle di Nacional perdiendo punta despues di e “protest” nan, e ekipo di Angochi ta cu bida atrobe, y ta den careda pa playoff kedando cu 21 punta, dos so foi e posicion cuater riba tabla, increibel. “King of the Match” ta Ezra Bosnie di Caravel.
Den siman 15, United lo hunga contra Britannia Diabierna anochi y Caravel contra Bubali Diadomingo anochi.
RCA vs Nacional
E partido aki a wordo hunga pero protest a wordo entrega di biaha pa RCA despues di wega unda cu nan a gan’e tambe, dus, e resultado riba cancha no a conta toch. Oficialmente RCA a wordo declara ganado di e partido cu e anotacion di 2-0 (esey ta e anotacion oficial ora gana un protest). Realmente, riba cancha, e partido aki a termina den un empate di 1-1 despues di un bon partido cu tabatin pasta di playoff, no tin sentido pa nos reporta e partido aki ya cu oficialmente e no a sosode y tur record di e wega a wordo kita.
T’asina cu Nacional, segun e protesta entrega, a hunga cu cuater hungado stranhero (menos cu cinco anja trahando n’Aruba), na mes’un dado momento riba cancha, esey no mag. Locual si mag ta; por tin cuanto hungado stranhero cu bo kier den bo ekipo, pero, na un dado momento ta tres so por ta ‘riba cancha n’e mes momento’. Esey aparentemente no tabata e caso den e partidonan aki. Nos no a haya informacion si Nacional lo pidi pa bai ‘hoger beroep’ debi cu na nan opinion ta un fout “administratief” e tabata.
Resultato final y oficial te cu awor despues cu no tin peticion pa ‘hoger beroep’, RCA 2 – Nacional 0.
Nota: Nacional a perde un otro protest entrega den nan partido previo, di siman 13, unda cu riba cancha nan a gana di Riverplate cu anotacion di 5-0 pero despues di a perde e protest ey tambe, nan 3 puntanan a wordo cancela y pa regla a perde e partido ey tambe cu score di 0-2.
Den total, Nacional a perde 6 punta (a wordo otorga dos wega perdi pa regla) den e ultimo dos fechanan debi na protest, en bes di e cuater punta cu nan a gana riba cancha, y awor a keda cu 17 punta so riba tabla den di shete lugar, pero, semper seis punta so for di cuater lugar. RCA ta keda den di dos lugar cu 34 punta, 2 so trei Dakota.
RCA ta enfrenta Estrella Diadomingo atardi y Nacional ta bai contra La Fama riba Diasabra atardi.
Riverplate vs Estrella – “partido di siman”
Esaki tabata “suppose” di ta un partido clave pa Riverplate den nan intento pa yega top cuater, nan ta algun punta so separa foi esey, pero, e bataya ta candente entre nan cu La Fama, Caravel y Nacional. Estrella tambe tin mester di punta pa purba yega puesto shete riba tabla y salba di hunga playoff promocion/degradacion na final di campeonato, pero, mas bien ta mas importante pa Estrella haya na wega bek, cuminsa hunga e bon futbol cu nan por hunga.
Di cuminsamento di e wega aki caba a nota cu algo tabata diferente den Estrella. Ta hopi remarkabel cu nos tin basta tempo ta puntra pa Pancho Croes, ki dia e ta bolbe, si e lo bolbe mes den futbol at all. Pakiko, pa su leadership, ta algo cu no por splika tin biaha. Tur otro hungado ta mescos, hasta Estrella tabata falta di e goleador Trevor Faro den e wega aki, pero algo tabata diferente, e presencia di Pancho Croes.
Tur ekipo tin un coach, e persona ey por duna cuanto instruccion cu e kier prome cu wega cuminsa, pero e ta keda na banda di cancha. Mester di un persona riba cancha pa sigui instrui y zorg p’e ekipo hunga di acuerdo cu e plan di wega, hopi importante!
Por ehempel den e ekipo di Ajax di Amsterdam di inicio di anjanan 70, ekipo cu a gana tres Champions League sigui, e director technico Rinus Michels a determina cu e mester di un ‘coach riba cancha’, mas cerca di e hungadornan, mas den e accion di wega. Michels a determina cu Johan Cruijff tabata e persona ey, esun cu mester a sigura cu e plan di wega ta andando corectamente riba cancha, su man drechi. Den e Barcelona di inicio di anjanan 90, e ‘dream team’, unda cu Cruijff mes tabata e DT, el a designa Pep Guardiola pa ta e persona cu tabata su man drechi riba cancha, su asistant coach na un manera di bisa.
Pancho Croes ta bek den e alineacion di Estrella y su presencia tabata clave den e wega aki, no solamente clave, pero mas bien impactante, nos por a tende su voz riba cancha, instruyendo, corigiendo, alentando, kiko mas bo kier?
Estrella tabata dominando foi trempan. Riverplate, un bon ekipo, a purba cu hopi esfuerzo, esey nunca no ta falta cu e ekipo ey, pero, riba e anochi aki, nan a topa cu un ekipo hopi inspira.
Un partido competitivo, duro, pero deportivo, bon arbitra pa Eugene Farro y su ekipo. Prome gol a drenta na minuut 9 caba den persona di Norwin Werleman, cu kizas no tabata pensa mes cu e tabata cuminsando un anochi inolvidabel pa su ekipo y su mes persona. Riverplate 0 – Estrella 1.
Na minuut 35 ta Norwin Werleman mes ta bolbe anota pa su dobbel pa hasi e wega 2-0 pa Estrella.
Estrella ta sigui consistente y hayando hopi yegadanan den di dos tempo. Na minuut 69 ta toka turno un biaha mas na Norwin Werleman pa anota y hasi e wega 3-0, y su hattrick.
Pa sera su anochi increibel aki, Norwin Werleman ta anota su di cuater gol pa su “poker”den e wega pa duna Estrella e bentaha parcial di 4-0.
Al fin al cabo Riverplate a hunga pa salba cara pa berguensa deportivo, nan a sigui lucha te final, esaki djies no tabata nan anochi, pero, nan a logra e gol di honor na minuut 90, ta Keano Leonora ta anota p’e unico gol di e oncena di playa p’abou. Riverplate 1 – Estrella 4.
Esey mes tabata e resultado final pa Estrella bai cu tur tres punta pa yega un suma di 11 punta pa keda den di ocho lugar keto bai, awor 6 punta foi Nacional den di shete lugar. Riverplate ta keda den di cinco lugar cu 22 punta, 1 punta su foi e di cuarto lugar y playoff.
Ta imposibel pa no duna mencion di merito na Pancho Croes, pa su presencia y leadership den e partido aki. Nos “King of the Match” ta Norwin Werleman pa su cuater golnan den e partido yudando su ekipo den e victoria contundente aki.
Riverplate ta topa cu Dakota riba Diasabra anochi y Estrella cu RCA riba Diadomingo atardi.
La Fama vs Britannia
Un partido bastante balansa riba papel, La Fama den un bon racha victorioso, un di e mihor ekiponan den di dos rond di campeonato. Britannia ta “on the bubble” pa keda cu e di tres lugar despues di tabata hopi comfortabel riba e tabla y top tres, pero, recientemente a flakea un poco.
Kiermeen esaki ta un bataya p’e di tres lugar realmente. La Fama sin na capitan y lider di e speransa berde di Savaneta, Sylvester Schwengle y Britannia sin Luis Coco Estrada
Un bon partido competitivo y duro, bon conduccion di Ricky de Leca y crew. La Fama ta anota prome na minuut 6 caba, unda cu Davidson Kaarsbaan ta nota su di quinto gol di campeonato. La Fama 1 – Britannia 0.
No mucho despues, na minuut 15, ta Pieter Susebeek ta anota, un bunita gol di sombre, foi un p’ase skerpi di Jorge Aponza, foi leuw den nan mesun half. La Fama 1 – Britannia 1.
E partido a sigui hopi balansa p’e resto di tempo, unda e ekiponan a haya basta yegada sin por a concreta e gol pa bai ariba y hasta cu e victoria.
Score final ta La Fama 1 – Britannia 1. Un punta pa ambos ekipo unda Britannia ta retene su di tercer posicion cu 25 punta y La Fama ta keda net tras di nan cu 23 punta den di cuarto posicion. “King of the Match” ta comparti entre Jeffrey Rolston di Britannia, e rechtsback puma cu a core masha hopi mes riba e flank drechi, ariba bou, atakando y defendiendo, y Claudio Cavalcante di La Fama, cu tabata den casi tur hugada di su ekipo, un bon desempeno di ambos.
Ironicamente, t’e hungado Rolston tabata e centro di atention den e protest cu La Fama a entrega despues di e partido, indicando cu e hungado menciona ya tabata suppose di tin tres carchi geel acumula, y no tabatin mag di a hunga e partido aki pa regla di acumulacion di carchi.
A resulta cu en berdad e hungado tabatin tres carchi acumula, pero oficialmente e no tabata registra adecuadamente. Parc’e cu den un partido previo di Britannia contra RCA, e hungador a haya un carchi geel foi e arbitro den e partido ey (consultando cu video), pero, riba e wedstrijd formulier di e wega ey e no a wordo indica corectamente, kiemeen e carchi no a bai den record di Rolston. Feit ta cu La Fama no por a gana e protest ya cu e “record” ta indica diferente na nan claim (debi na e fout menciona).
Den siman 15, La Fama lo midi forsa cu Nacional Diasabra atardi y Britannia lo bai contra United Diabierna anochi.
Te otro siman! ⚽